Sejauh Manakah Hubungan Islam Dan Viking Berkembang?

Kota Seville yang agung adalah ibu kota pilihan pada awal zaman kebangkitan pemerintahan Islam di Sepanyol. Selain kemakmurannya, dengan kekayaan sejarahnya sejak zaman Rom, ia terletak hampir 100km dari garis pantai.

Hasilnya, meskipun tidak memiliki tembok kota, kota itu nampaknya terlindung dari ancaman ser.angan laut, dan ia menjadikannya lokasi yang cukup ideal untuk menyimpan begitu banyak harta kekayaan Emiriah al-Andalus.

Kekebalan ini bagaimanapun diha.ncurkan tanpa dijangka pada tahun 844 apabila pada suatu pagi di bulan Oktober, 54 buah perahu panjang mendayung menyusuri Sungai Guadalquivir dan mendarat di tebing berumput di pinggir Seville.

Dalam masa beberapa minit, beratus-ratus pejuang Viking turun dari sampan dan bergegas ke kota yang tiada benteng pertahanan itu. Dengan memegang kapak tradisi mereka dan jeritan ‘warcry’,  para pejuang Viking meluangkan masa pada hari itu dengan menimbulkan kekacauan. Mereka mengambil harta rampasan dan taw.anan dalam jumlah besar, sebelum kembali ke kem mereka di Muara Doñana.

Reaksi Al-Andalus

Pada hari-hari berikutnya semakin ramai penyer.ang Viking tiba dan mereka terus menja.rah dan memus.nahkan Seville dalam tempoh seminggu lagi, sementara warga kota melarikan diri ke kota Carmona yang berdekatan.

Sementara itu, orang-orang Islam, yang dibawah perintah Abd al-Rahman II mengirim bala bantuan dan pada awal November, mereka melancarkan ser.angan balas.

Dengan sokongan pasukan tentera berkuda Umayyah yang terbaik, tentera Islam mengakibatkan kor.ban yang besar terhadap tentera Viking, ramai di antara mereka yang dihu.kum ma.ti seiring dengan rakan seperjuangan mereka yang berundur pada skala penuh.

Walaupun berjaya menghentikan pencero.bohan, episod itu meninggalkan trauma terhadap para penguasa dan warga kota Seville, ini menyebabkan mereka menghabiskan banyak dekad berikutnya untuk meningkatkan kualiti pertahanan dalam persediaan sebarang kemungkinan ser.angan baru di masa depan.

Yang paling penting, ini antara faktor utama pembentukan angkatan tentera laut yang berdiri buat pertama kalinya di al-Andalus, satu keputusan yang berperanan mengubah sebuah emiriah Islam menjadi kuasa besar Eropah pada abad ke-9.

Tentera laut yang baru dibentuk membolehkan al-Andalus mengawal selat antara Eropah dan Afrika, serta sebahagian besar Mediterranean. Mereka mendirikan kubu-kubu kuat di selatan Perancis (Frejus), yang berfungsi sebagai pangkalan untuk melancarkan ser.buan di sepanjang Sungai Rhone, dan mereka juga menguasai perairan di sekitar Mallorca dan Pantai Catalan.

Penguasaan maritim ini memungkinkan al-Andalus menguasai perdagangan di rantau ini, baik dari segi memperdagangkan barangan mereka sendiri atau dengan merampas aset dan kepentingan pesaing mereka.

Kembalinya Viking

Tempoh selama 14 tahun diperlukan sebelum Viking berusaha untuk kembali ke al-Andalus. Kali ini, umat Islam sudah ada persediaan yang rapi. Pada tahun 858, angkatan laut yang baru terbentuk memintas perahu panjang Viking di luar pantai Lisbon, memaksa Viking untuk meninggalkan perancangan mereka yang mahu menyer.ang lembah di sekitar Seville.

Namun, Viking tidak berhenti dan mereka dengan cepat mengubah rancangan dengan meneruskan perjalanan di sepanjang pantai selatan Sepanyol. Mereka menja.rah kota pelabuhan Algeciras, membakar masjid-masjid dan merampas sejumlah besar harta.

Setelah dihambat oleh angkatan tentera laut, mereka berkeliaran di sekitar pantai Sepanyol dan mendirikan pangkalan untuk musim sejuk di selatan Perancis, di Delta Camargue.

Pada musim bunga 859, Viking berlayar kembali ke arah al-Andalus, menyer.ang Mallorca dalam perjalanan ke Atlantik dan perjalanan pulang ke Scandinavia. Namun, emir yang baru – Muhammad I – telah menjangkakan langkah itu dan mengejar armada Viking sejurus mereka meninggalkan Mallorca.

Tentera Viking berada dalam situasi yang berbahaya, dengan perahu panjang mereka yang tak dapat menandingi keupayaan kapal-kapal lasak yang memang tujuan pembinaannya adalah untuk memperkuatkan tentera laut al-Andalus.

Namun, tanpa disangka-sangka, pejuang Viking mengejutkan tentera Islam dengan menghala terus ke daratan Sepanyol dan memasuki Sungai Ebro, di selatan Barcelona.

Mereka terus menyusuri Sungai Ebro, yang jauh lebih mudah dilalui oleh perahu panjang mereka berbanding kapal laut besar Angkatan Laut al-Andalus, dan terus mendayung ke hulu. Mereka melintasi jambatan zaman Rom yang mengagumkan di Zaragoza – kota Andalusia terbesar di utara Sepanyol.

Mereka akhirnya turun berhampiran kota Pamplona dan, demikianlah sifat Viking, mereka menja.rah kota itu dan menawan Raja Kristian tempatan bernama Garsea.

Bersama dengan harta rampasan, tahanan dan perahu panjang, mereka mara ke bukit-bukit desa Basque ke Teluk Biscay. Di sini mereka sekali lagi menja.rah dan akhirnya ber.angkat kembali ke tanah air mereka, membawa muatan yang penuh dengan harta rampasan dan taw.anan untuk dijual sebagai hamba.

Legasi Viking di Sepanyol & Eropah

Pengembaraan Viking yang epik ini dipimpin oleh Bjorn Ironsides dan Hastein – anak lelaki kepada tokoh legenda Ragnar Lodbrok.  Puak Viking tidak lagi kembali ke Al-Andalus sehingga tahun 960-an dalam usaha mereka menyer.ang Lisbon.

Namun, pada waktu ini, kerajaan Islam al-Andalus sudah pun menjadi sebuah kekhalifahan yang sangat kaya dan kuat, maka al-Andalus mampu menewaskan para pencero.boh dengan amat mudah.

Hubungan antara Viking dan Al-Andalus tak berakhir di situ saja. Menjelang abad ke-10, kebanyakan orang Viking telah meninggalkan kepercayaan asal mereka dan telah memeluk agama Islam atau Kristian.

Termasuk di antaranya adalah seorant tokoh bernama Rollo yang sebagai sebahagian dari perjanjian untuk menamatkan permusuhan dengan raja-raja Frank, telah diberi gelaran ‘Duke of Normandy’.

Ya, istilah ‘Normandy’ berasal dari perkataan ‘Northmen’ dalam bahasa Scandinavia yang bermaksud orang utara, dan ia dinamakan sebagai penghormatan kepada Rollo selaku pemimpin pertama yang memerintah Normandy. Ramai orang Viking mengikuti ketua-ketua mereka dan menjadi kaum paling dominan di wilayah Normandy.

Peneroka Norman kemudiannya menjadi antara kumpulan yang paling aktif dalam Per.ang Salib pada abad pertengahan. Mereka aktif di Jerusalem, Konstantinopel dan di semenanjung Iberia, di mana mereka memimpin dan menyokong tentera Kristian dalam ser.angan terhadap umat Islam al-Andalus.

Benar, cicit kepada Rollo adalah William the Conq.uerer – atau William I dari England. Pembaharuannya di England membantu membina haluan yang akan menghasilkan banyak pertembungan dan pertem.puran dengan Sepanyol dalam 950 tahun berikutnya.

Viking, Islam dan Abbasiyyah

Dari abad kelapan hingga kesebelas, orang Viking terkenal kerana mereka berkeliaran di seluruh dunia dan menempuh jarak yang jauh, yang sebelum itu sebilangan ahli sejarah mendapati ia adalah suatu prestasi yang tidak pernah ditemui sebelumnya.

Ekspedisi mereka dikatakan telah meluas dari Eropah Barat ke Asia Tengah, dari sinilah sumber-sumber menunjukkan sejauh mana orang Viking berhubung dengan Dunia Islam di masa silam.

Walaupun Viking telah menja.rah beberapa kota di Eropah Barat dan Timur, sejarawan menggariskan bahawa di negara-negara pemerintahan Islam seperti yang diperintah oleh Abbasiyah, Viking menemui “emporium di luar impian terliar mereka”

Wilayah-wilayah Abbasiyah, terutamanya ketika di bawah kekuasaan Harun al-Rashid, biasa berinteraksi dengan orang dari berbagai etnik dan kepercayaan. Ini terbukti dari para sarjana yang berasal dari pelbagai latar belakang dan juga sumber-sumber yang diperolehi dan diterjemahkan di institusi seperti Baitul Hikmah.

Bukti hubungan antara Raja Charlemagne dan Harun al-Rashid menunjukkan mungkin mereka mempunyai hubungan baik. Beberapa sumber berpendapat hubungan antara Harun al-Rashid dan Raja Charlemagne amat progresif sehingga Harun al-Rashid menghadiahkan pelbagai barang termasuk beberapa jenis minyak wangi bersama dengan jam air yang diperibadikannya sendiri.

Ini kelihatan bertentangan dengan hubungan Raja Charlemagne dan Viking yang diyakini telah memandang mereka sebagai menjiji.kkan sehingga dia menangis semahu-mahunya memikirkan keja.hatan apakah yang akan mereka lakukan terhadap keturunan dan rakyatnya.

Bagaimanapun, pihak Abbasiyyah telah mengambil kesempatan ini untuk membangunkan hubungan yang kuat dengan Viking, membangun ikatan bersama antara pedagang dan peniaga sebagai hasilnya.

Lebih-lebih lagi, sama seperti para pedagang dari dunia Muslim, pedagang Viking juga mempraktikkan sistem barter untuk memperdagangkan barang terutamamya melalui komoditi seperti bulu, madu, kulit, gading, ikan dan komoditi lain. Ini sebagai ganti perak yang berharga dan mahal pada masa itu.

“Pedagang Viking membawa duit syiling perak Abbasiyah dalam jumlah besar ke Scandinavia;  ribuan telah dijumpai di Rusia dan Baltik,” menurut laporan oleh Timothy F. H. Allen, Joseph A. Tainter dan Thomas W. Hoekstra dalam buku mereka,“Supply-Side Sustainability”.

Benar, penggalian di kebanyakan tapak di negara-negara Scandinavia pada waktu ini boleh dikatakan kerana terjemahan dari catatan tersebut yang dibuat oleh pelayaran dan cendekiawan dari negara-negara Muslim ke dalam bahasa Eropah. Profesor Thomas S. Noonan juga menekankan bahawa ia adalah stok dirham (syiling Arab) yang membantu mendorong Zaman Viking.

Lebih-lebih lagi, dirham dikatakan dianggap sebagai sumber kekuasaan sehingga ketika era Viking York dan Dublin antara abad ke-10 dan ke-12 ia digunakan sebagai mata wang bersama.

Dalam pencarian dirham perak ini, orang Scandinavia terpaksa menjelajah ke timur pada awalnya. Begitu juga dalam catatan al-Mas’udi, para pedagang dari Dunia Islam sangat teruja untuk memiliki topi dan mantel yang dihasilkan dari musang hitam, salah satu bahan yang paling bernilai di antara semua bulu.

Walaupun mereka mungkin dianggap tidak menghormati Al-Andalus, ser.angan mereka mempamerkan kuasa ketenteraan mereka dan strategi yang berkesan. Ahli arkeologi Bjørn Myhre berpendapat bahawa, “Mereka [kaum Viking] bukan kaum barbar yang jahil. Mereka amat sedar jenis tekanan tentera dan ideologi yang sedang mereka hadapi ”.

Ditambah dengan kejatuhan negara Samani, kehabisan sumber di lombong perak hingga nilai perak merosot, dan juga mereka dikalahkan pada tahun 971 M oleh Count of Aragón, Gonzalo Sanchez, Zaman Pelaut Viking telah berakhir di Mediterranean.

Harus diingat bahawa Viking merupakan tentera upahan yang berper.ang untuk negara yang berbeza. Contohnya terdapat dua prasasti runik di Hagia Sophia di Istanbul (Konstantinopel) sejak abad kesembilan, yang dipercayai milik seorang Viking bernama Halvdan.

Walaupun ada yang berpendapat bahawa dia mungkin hanya seorang pengunjung, namun diyakini bahawa dia adalah seorang pejuang Varangian Guards, unit elit Viking dari Tentera Byzantium.

Sekiranya Viking pernah melakukan perjalanan jauh ke arah timur, mereka mungkin telah diupah oleh tentera Islam juga, terutama oleh Andalusia atau Muslim dari wilayah Kaukasus. Pada tahun 1041, ekspedisi Viking yang dipimpin oleh Ingvar the Widefarer ke Kaukasus menentang negara-negara Muslim mengakibatkan mereka menghadapi kekalahan yang besar.

Ini menyebabkan para sejarawan seperti Jonathan Clements menyatakan: “Viking tidak lagi mengganggu dunia Islam, atau lebih rela menjadi tentera upahan untuk bala tentera Muslim atau berdagang dengan komoditi yang berharga seperti hamba – mereka mungkin menjadi pencero.boh di peghujung jalan perdagangan Eropah, tetapi di hujung Timur Tengah mereka adalah pedagang. Sekali lagi, menunjukkan hubungan dan evolusi antara Viking dan Muslim dari masa ke masa.

Selain dari Andalusia dan Abbasiyyah, sejarawan Jonsson Hraundal menekankan bahawa Viking juga menghadapi orang Turki, terutamanya Khazar dan Bulgar yang merupakan kuasa dominan di wilayah ini ketika Rus tiba. Teks-teksnya menunjukkan betapa kuatnya orang Turki. Orang-orang Rus tidak mungkin akan tiba, menghayun ped.ang, dan tiba-tiba memerintah begitu saja.

Cincin Misteri

Di kalangan kita mungkin tertanya-tanya bagaimana wanita Viking dengan cincin Arab ada kaitan dalam perbincangan ini. Seperti yang dijelaskan di atas, dengan gabungan sumber Eropah dan bukan Eropah, ahli arkeologi dan sejarawan telah melaburkan banyak masa untuk mengambil maklumat yang berkaitan dengan Zaman Viking di pulau-pulau Sweden. Wanita Viking diketahui memakai pelbagai perhiasan, Ibnu Fadlan dikatakan melihat wanita Rus yang memakai cincin leher dari emas dan perak.

Yang paling terkini, dalam majalah penyelidikan yang diterbitkan pada 23 Februari 2015, ahli arkeologi melihat bahawa penemuan rangka seorang wanita yang sepertinya telah dikuburkan pada abad kesembilan memakai cincin perak dengan hiasan batu ungu. Harus diingat cincin itu sendiri ditemui pada akhir abad kesembilan belas, namun hanya baru-baru ini prasasti Kufi Arab dikenal pasti.

Prasasti pada cincin itu ditulis dalam tulisan Arab yang disebut sebagai Kufi, bentuk awal abjad Arab yang banyak ditemui terutamanya dalam prasasti hiasan, yang terkenal pada abad kelapan hingga kesepuluh.

Perkataan itu berbunyi sebagai “ilallah” yang bererti “kepada Tuhan”. Walaupun pakaian rangka wanita yang ditemui itu kelihatan seperti pakaian tradisional Scandinavia, tubuhnya yang mereput menyukarkan para penyelidik dan ahli arkeologi untuk menentukan pegangan agama dan etniknya.

Ini menimbulkan semakin banyak persoalan. Adakah cincin itu harta rampasan per.ang? Hadiah? Sebahagian daripada pakaian tradisionalnya? Atau, adakah wanita ini memeluk Islam? Tiada sesiapa yang boleh mengesahkannya.

Cincin itu, digabungkan dengan penemuan syiling dirham serta apa yang tokoh astronomi Muslim temui pada Jam Astronomi di Katedral Lund di bahagian Eropah menunjukkan bahawa lebih banyak kajian dan penyelidikan harus dilakukan untuk merungkai artifak yang menandakan hubungan ketara antara orang Eropah, Viking dan Tamadun Islam.

Selain penemuan cincin, fakta tambahan yang patut disebutkan mengenai wanita Viking ini adalah ma.yatnya dikebumikan dengan ditanam di dalam tanah, dan bukannya dibakar. Ini menunjukkan wanita itu ada kemungkinan merupakan salah seorang di antara orang-orang Viking yang memeluk Islam setelah berinteraksi dengan Dunia Islam.

Oleh itu, bukti ini dapat menunjukkan bahawa Islam bukan hanya agama yang popular pada zaman silam di timur, tetapi Islam juga pernah berakar di Eropah.

Bukti-bukti berkaitan dengan Viking memeluk Islam termasuk memoir yang dicatat oleh ahli geografi Muslim abad keenam belas, Amin Razi dari Parsi yang dilaporkan telah memetik bahawa:

“… Mereka [Viking] amat menyukai daging babi. Bahkan mereka yang telah memeluk Islam masih menginginkannya dan sangat menggemari daging babi.”

Seperti yang disebutkan dalam topik berkenaan pedagang di atas, satu komuniti penduduk Viking yang memeluk Islam di tenggara Seville, akan terkenal kerana membekalkan keju untuk Cordoba dan Seville.

Majoriti Viking bagaimanapun tetap mengamalkan kepercayaan tradisi mereka, memetik kenyataan dari kisah Ibn Rustah sendiri, penghormatan yang besar diberikan kepada ‘dukun’ (attibah),  yang memiliki autoriti ke atas penguasa seolah-olah mereka sendiri adalah tuan, dan boleh memerintahkan ritual kor.ban manusia atau binatang. Inilah penguasa yang pada dasarnya adalah boneka seperti yang disarankan oleh ibn Fadlanm

Walaupun banyak teori yang ditawarkan mengenai wanita dan cincin Viking Scandinavia, kisah sebenar yang mendasari misteri ini masih belum terungkap.

RUJUKAN:

Ibn Fadlan’s Journey to Russia: A Tenth-Century Traveller from Baghdad to the Volga. By Richard N. Frye.

Analysis and Interpretation of a Unique Arabic Finger Ring from the Viking Age Town of Birka, Sweden” © Wiley Periodicals, Inc., SCANNING VOL. 37, 131–137 (2015).


Pagpag – Sisa Makanan Yang Diproses Untuk Dimakan Semula

Aku berbual dengan member pejabat lepas berbuka sekejap tadi. Dia tanya apa makanan yang aku teringin nak makan lepas habis PKP. Tanpa banyak berfikir aku terus jawab, aku nak makan “Pagpag”.

Pernah dengan Pagpag? Maksud perkataan ini dalam bahasa Tagalog ialah buang kotoran (shaking off dirt), lebih kurang perbuatan menepuk-nepuk bantal untuk menghilangkan habuk dan sampah. Itu makna dari segi perkataan ( Kamus Tagalog – English).

Sebenarnya, pagpag ialah sejenis makanan yang dijual di satu kawasan luar bandar di Manila, Filipina. Nama lain untuk pagpag ialah Batchoy. Istimewanya makanan ini ialah bahan masakannya ialah sisa yang dikutip dari tempat pembuangan sampah.

Setiap hari di Manila, hampir 1200 tan metrik sisa makanan dibuang dan dihantar ke tempat pembuangan sampah (Rachel A.G, 2016). Populasi penduduk Manila ni sahaja lebih kurang 1.7 juta. Manila ialah ibu negara untuk Filipina, mempunyai empat daerah (district) dengan 12 bandar.

Pekerja akan mengutip sisa makanan ini dari tempat pembuangan dan menghantar hasil yang dikumpul kepada pemilik kedai makan. Tukang kutip sisa makanan ni dipanggil mambabatchoy.

Sisa makanan yang dikutip ialah lebihan daging ayam, ikan, lembu dan sayuran. Kalau nasib baik dapat sisa makanan dari macdonald atau Jollibee, ada extra sos. Kalau dapat sisa dari hotel besar, siap ada jem strawberi lagi. Ini juga termasuk makanan berbungkus yang telah dibuang oleh pasaraya setelah tamat tempoh.

Hasil kutipan ni dijual kepada pemilik gerai. Kalau nasib tak baik dan banyak kutip bahagian tulang, satu beg tu dibayar dengan harga 20 peso bersamaan RM1.70 (Kyung Lah, 2012). Dari pukul 4 pagi mula selongkar kawasan, pukul 8 pagi kena hantar pada gerai.

Semua hasil kutipan tu akan diproses oleh pekerja gerai, semuanya akan dibasuh, tulang diasingkan sebelum dimasak semula. Semua isi daging ini juga akan direbus untuk menghilangkan kuman dan bakteria.

Selepas tu, pekerja gerai akan memasak isi daging ini dengan aneka resepi seperti masak pedas, sup atau digoreng. Pelanggan mereka ialah penduduk sekitar kawasan tempat pengumpulan sampah di kawasan luar bandar itu. Pagpag yang telah dimasak itu dihidangkan dengan nasi sebagai makan tengahari.

Makanan daripada sisa yang dikutip dari tempat pembuangan sampah membawa risiko keracunan makanan, bakteria salmonella dan cirit birit (Rachel A.G, 2016). Tapi penduduk yang tidak berkemampuan tiada pilihan lain selain menu ini. Ini juga membuatkan lebih ramai orang meninggal dunia kerana sakit berbanding disebabkan kelaparan (Bianca Caruana, 2016).

Gambar dekat atas tu tangkap layar daripada video dokumentari BBC, nampak menyelerakan? Penduduk dekat sana dah terbiasa dengan makanan sebegitu. Usus mereka mampu memproses dan toleransi terhadap bakteria dan kuman dari makanan sebegini.

Sejak kecil mereka dah terbiasa dengan makanan sebegini. Untuk orang yang tak terbiasa seperti pelancong, mungkin akan jadi masalah jika mereka makan menu pagpag ni.

Aku main sebut je bila kawan aku tanya pasal makanan tadi. Sebab aku baru lepas layan dokumentari pasal pagpag dekat youtube. Mujur aku sebut Pagpag, kalau aku sebut “Balut”, “Kamaru” atau “Tamilok”, pening pula dia memikirkan makanan dari planet mana yang aku teringin tu.

RUJUKAN:


Mengapa Telefon Pintar Menjadi Serum Kebenaran Digital?

Sebuah kajian dijalankan oleh University of Pennsylvania bagi menjawab persoalan adakah telefon pintar telah mengubah kerelaan penggunanya dalam mendedahkan tentang dirinya kepada orang lain? Jawapannya, ya.

Kajian tersebut telah menunjukkan bahawa, manusia lebih mudah mendedahkan maklumat tentang dirinya di atas talian (online) apabila menggunakan telefon pintar berbanding menggunakan komputer desktop.

Sebagai contoh, ciapan (Tweet) ataupun ulasan yang ditulis menggunakan telefon pintar lebih jujur, lebih cenderung beremosi dan lebih mudah berbincang tentang masalah peribadi.

Selain itu, apabila pengguna menerima iklan atas talian yang meminta maklumat peribadi seperti nombor telefon, manusia mudah memberikan maklumat tersebut apabila permintaan tersebut diterima daripada telefon pintar berbanding komputer ataupun laptop.

Mengapa telefon pintar memberikan kesan sebegini? Kajian tersebut menjelaskan bahawa, telefon pintar selalunya akan menyebabkan penggunanya merendahkan halangan untuk mendedahkan maklumat yang sensitif.

Hal ini mempunyai kaitan dengan ciri-ciri telefon pintar itu sendiri. Pertamanya, telefon pintar bersaiz kecil – saiz yang membuatkan kita sukar untuk melihat laman sesawang dan menaip dengan berkesan berbanding dengan komputer.

Kesukaran ini membuatkan kita lebih mudah untuk fokus dengan apa-apa permintaan ataupun tugasan yang muncul.

Pada masa yang sama, kita juga akan jadi semakin kurang sedar akan perkara-perkara yang membuatkan kita melindungi maklumat peribadi kita sendiri. Kita kurang sedar apa orang akan buat dengan maklumat peribadi yang kita berikan itu.

Kita sendiri pun tahu apa kesan bermain dengan telefon pintar. Kita terlalu fokus sehingga mengabaikan keadaan sekeliling.

Sebab kedua manusia cenderung mendedahkan maklumat diri menggunakan telefon terletak pada keselesaan dan kebiasaan kita pada telefon.

Kajian tersebut menyebut bahawa telefon pintar sentiasa bersama kita sepanjang masa dan telah melakukan pelbagai tugasan penting dalam hidup kita. Telefon pintar memberikan keselesaan kepada pemiliknya.

Telefon pintar seolah-olah menjadi kawan rapat kita sehingga kita mudah mendedahkan maklumat peribadi. Berbeza dengan komputer yang tidak sepanjang masa bersama dengan kita.

Idea ini disokong melalui analisis ke atas beribu-ribu hantaran di sosial media, ulasan atas talian, maklum balas terhadap iklan dan kajian terkawal dalam makmal. Penemuan ini memberikan implikasi yang signifikan kepada firma-firma dan pengguna.

Sekiranya mana-mana perniagaan yang mahu memahami lebih mendalam tentang keperluan dan kehendak pengguna, lebih baik difahami melalui telefon pintar mereeka.

RUJUKAN:


Istiadat ‘Biadap’ Pembukaan Parlimen UK

Pada 11 Mei lepas, Ratu Elizabeth II mengisytiharkan pembukaan Parlimen. Dalam perasmian yang dilangsungkan sepenuhnya mengikut tradisi warisan Inggeris, terdapat tradisi yang nampak ‘kurang ajar’ jika tidak difahami sejarahnya.

Berbeza daripada sistem Parlimen Malaysia, Singgahsana baginda terletak di House of Lords (Dewan Negara). Maka, sejurus baginda mencemar duli dan bersemayan di situ, baginda akan mengisyaratkan wakilnya untuk pergi ke House of Commons demi memaklumkan para menteri dan ahli-ahlinya supaya datang ke House of Lords untuk sembah menghadap mendengar titah baginda.

Wakil Ratu ini sebenarnya bukan dari Istana mahupun calang-calang sisinya. Jawatan beliau dikenali sebagai Black Rod, sempena cokmar (mace) hitam yang dipegang beliau semasa bertugas. Pejabat yang ditubuhkan sejak tahun 1350 oleh institusi diraja ini dipertanggungjawabkan untuk mengurus segala hal-ehwal Istana Westminster yakni Parlimen UK. Sejak 2018, ia diamanatkan kepada Sarah Clarke, wanita pertama yang menyandang jawatan ini.

Kembali kepada sesi Pembukaan Parlimen, sebelum Black Rod sempat tiba ke dalam House of Commons, pintu tersebut akan dibanting (slammed) secara kasar di depannya, seolah olah kehadiran beliau tidak dialu-alukan. Demi menyempurnakan amanah Ratu, Black Rod ‘terpaksa’ mengetuk pintu House of Commons dengan cokmarnya, meminta izin untuk masuk.Setelah 3 kali ketukan kuat, barulah beliau dibenarkan masuk.

Selepas disampaikan titah Ratu, barulah para menteri dan segala isi House of Commons berganjak daripada tempat duduknya untuk berarak ke House of Lords. Setiap ahli parti penyokong dan pembangkang akan berjalan seiringan bersama sambil bersembang. Sebenarnya mereka dibenarkan membuat ‘bising’ dalam perjalanan. 😅

Jadi, apakah yang sebenarnya berlaku? Mengapa House of Commons dibenarkan bersikap ‘biadap’ terhadap wakil Ratu, dan Black Rod ini pulak kena ‘merayu’ untuk masuk? Nak faham adat resam ini, kita perlu korek apa yang telah berlaku di Parlimen pada tahun 1642:

Krisis politik yang melibatkan hubungan antara House of Commons dengan Raja Charles I semakin meruncing. Oleh sebab bertekad untuk menahan 5 ahli Commons tersebut yang dipercayai penghasut utama, pada 4 Januari 1642, baginda bersama-sama para pegawai bersenjata terjah masuk ke dewan House of Commons, namun kelima-lima ahli yang dikehendaki tersebut telahpun menghilangkan diri sejak awal lagi.

Insiden ini menjadi salah satu asbab yang membawa kepada P.erang. Saudara Inggeris (1642–1651).
Peristiwa ini kemudian berubah menjadi sebuah tradisi istiadat yang dinamakan “Royal summons of the Commons to the Lords’ chamber” (Perintah Diraja kepada Ahli Dewan Rakyat untuk ke Dewan Negara). Ia menjadi lambang bahawa House of Commons bebas daripada campur tangan Raja, seiring dengan sistem Raja Berpelembagaannya.

Berbeza daripada zaman permulaannya yang menggunakan perabot besar untuk memecah masuk pintu, ia kini diganti dengan ketukan batang cokmar sebagai lambang dan formaliti sahaja. Tambahan lagi, House of Commons adalah satu-satunya dewan di mana Raja United Kingdom dilarang masuk. Tidak hairanlah mengapa Black Rod pula yang diutuskan ke situ!

Uniknya, upacara ini turut diamalkan di beberapa negara lain yang masih dinaungi monarki UK sebagai alam Komanwel (Commonwealth realm), seperti Kanada, Australia, dan New Zealand, walaupun aturcaranya tidaklah ‘sekasar’ UK seperti babak pembantingan pintu.

Agar dapat lebih memahami istiadat ini, disertakan di bawah beberapa video secara kronologi. Selamat menonton! :

• Filem Cromwell tahun 1970. Lakonan semula insiden Raja Charles I merempuh masuk ke House of Commons.
[Charles I enters the House of Commons]
Medea’s Biggest Fan
https://youtu.be/FFkKm_4FOFE

• Rakaman pertama istiadat pembukaan Parlimen UK. Istiadat bahagian pintu House of Commons dibanting tidak dirakam.
[Queen Opens Parliament Aka State Opening of Parliament (1958)]
British Pathé
https://youtu.be/6GWiQ7b28Ws

• Rakaman pertama istiadat membanting pintu House of Commons sebelum ketibaan Black Rod.
[To Westminster – The Queen – Technicolour (1966)]
https://youtu.be/YQgL6fBJHwo

• Minit 15.56 : Permandangan pintu House of Commons dibanting dari dalam.
[State Opening of Parliament and The Queen’s Speech – 11th May 2021]
UK Parliament
https://youtu.be/JPzcBAMGvgs

• Rakaman penuh istiadat pembukaan Parlimen UK, dengan aksi Black Rod.
[The Queen’s Speech begins 👑 The State Opening of the Parliament 2021 🇬🇧 BBC]
BBC
https://youtu.be/M7xeBtnUFEY

• Perihal Black Rod di House of Commons, Australia.
[People of Parliament – John – Usher of the Black Rod]
Parliament of Western Australia
https://youtu.be/wUA5ksb22VM

• Istiadat ketibaan Black Rod di House of Commons, New Zealand.
[Acting Gentleman Usher of the Black Rod]
inthehouseNZ
https://youtu.be/sUy5lH9Ztd4

• Minit 2.25 : Ketibaan Black Rod ke House of Commons, Kanada.
[Speech from The Throne to Open the 43rd Parliament]
cpac
https://youtu.be/J7WRWNVaGKk
.
RUJUKAN:

Chisholm, Hugh, ed. (1911). “Black Rod” . Encyclopædia Britannica. 4 (11th ed.). Cambridge University Press. pp. 24–25.


Babi Boleh Main Game?!

Babi boleh bermain permainan komputer?! Sekali pandang, membaca artikel yang diterbitkan dalam jurnal Frontiers in Psychology ini ibarat menunggu kucing bertanduk. Tetapi ia bukan satu jenaka, ia satu fakta!

Dalam kajian tersebut, sekumpulan saintis melatih dua ekor babi Yorkshire bernama Hamlet dan Omelette dan dua babi mikro Panepinto bernama Ebony dan Ivory. Keempat-empat haiwan ini diajar bermain permainan video mudah dengan menolak kayu ria (joystick) dengan hidung mereka di hadapan skrin komputer. Sekiranya mereka berjaya, mereka akan diberi ganjaran kudapan oleh penyelidik.

Dan hasilnya sangat menakjubkan. Walaupun keempat-empat babi ini tidak lagi mendapat ganjaran selepas melaksanakan arahan yang dinyatakan, ia masih menggerakkan kayu ria dengan berpandukan isyarat bunyi dan sentuhan. Para penyelidik diketuai Profesor Candace Croney dari Universiti Purdue yang terlibat dalam kajian tersebut menyifatkan keupayaan babi mempelajari kemahiran ini sebagai sesuatu yang mengagumkan.

Selain kajian ini, terdapat pelbagai kajian lain yang membuktikan babi haiwan yang bijaksana. Dalam satu kajian lain, sekumpulan penyelidik menguji kebijaksanaan babi hutan Visaya, sejenis babi hutan yang hanya ada di dua buah pulau di Filipina. Menerusi eksperimen tersebut, babi-babi ini dilihat boleh menggunakan peralatan semasa dalam kurungan.

Walaupun babi hutan Visaya tidak menunjukkan prestasi sebaik cimpanzi atau mana-mana spesies primat lain, ia boleh dijelaskan. Ini kerana eksperimen yang dibuat khas untuk haiwan mamalia yang bergantung kepada penglihatan dan menggunakan tangan.

Bagi Croney, eksperimen sebegini jelas menunjukkan babi bukan sekadar haiwan ternakan semata-mata. Sebaliknya, ia menunjukkan babi juga mempunyai keunikan seperti haiwan-haiwan lain.

RUJUKAN:

Hale, T. (2021). These Pigs Were Taught To Play Video Games. They Were Actually Not Too Shabby. IFLScience!


4 Julai: Sejarah Hari Kemerdekaan US

4 Julai 2020, Hari Kemerdekaan Amerika Syarikat (AS) yang ke-185. Tarikh ini diwartakan sebagai cuti umum sejak tahun 1941 namun tradisi sambutan hari kemerdekaan telah lama disambut sejak abad ke-18 Masihi.

Pada 2 Julai 1776, Kongres Continental mengundi untuk memerdekakan 13 Koloni Great Britain di Amerika dari raja Britain (United Kingdom dan Ireland) bernama George III. 2 hari kemudian, kongres tersebut mengisytiharkan 13 koloni tersebut merdeka. Maka, 4 Julai menjadi sambutan umum bagi rakyat AS merayakan hari kemerdekaan mereka.

Sejarah menuju kemerdekaan AS bermula apabila berlakunya P3rang Revolusi pada April 1775, di mana koloni Britain ingin membebaskan diri dari cengkaman Great Britain. Pada pertengahan tahun 1776, semakin ramai rakyat koloni berjuang menuntut kemerdekaan setelah penyebaran berita tuntutan kemerdekaan revolusi dan sebaran pamphlet terkenal iaitu ‘Common Sense’ yang diterbit oleh Thomas Paine.

Pada 7 June 1776, Kongres Continental diadakan di Pennsylvania State House (kemudian menjadi dewan kemerdekaan), Philadelphia. Richard Henry Lee, nagarawan dari Virginia mengusulkan kemerdekaan 13 koloni Great Britain ini.

Pengusulan ini mengundang perdebatan hangat dalam kalangan ahli kongres. Kerana pengusulan kemerdekaan ini tiada kata putus, Kongres menunda undian usul Lee ini, tapi melantik 5 orang ahli kongres yang menyokong usul tersebut – Thomas Jefferson dari Virginia, John Adams dari Massachusetts, Roger Sherman dari Connecticut, Benjamin Franklin dari Pennsylvania, dan Robert R. Livingston dari New York – menulis draf berkenaan justifikasi kemerdekaan dari Great Britain.

Pada 2 Julai, Kongres Continental hampir sebulat suara mengundi untuk menerima usul kemerdekaan Lee (pada mulanya Perwakilan New York menolak, kemudian mengundi untuk menerima usul tersebut). Pada hari yang sama juga, John Adams menganggap bahawa tarikh itulah Kongres mengisytiharkan hari kemerdekaan AS. Pernah beliau menulis surat kepada isterinya, Abigail yang berbunyi:

“Hari kedua Julai 1776 akan menjadi hari paling diingati dalam sejarah Amerika. Saya mahu percaya bahawa ianya disambut oleh generasi akan datang sebagai hari ulang tahun terhebat. Ianya patut diletakkan sebagai hari pembebasan, dengan izin TUHAN YANG MAHA BESAR. Ianya patut diiringi dengan rasa gah, perarakan, pertunjukan, permainan, sukan, senjata api, loceng, unggun api, pencerahan daripada hujung benua ni ke hujung yang lain, bermula dari detik ini sampailah bila-bila.”

Masuk 4 Julai, barulah Kongres mengisytiharkan Hari Kemerdekaan. Walaupun undian telah sebulat suara memerdekakan AS pada 2 hari sebelum, 4 Julai menjadi tarikh rasmi sambutan hari kemerdekaan. Manakala John Adams pula tidak menghadiri sambutan tersebut kerana protes atas tersalah tarikh.

SAMBUTAN PERTAMA 4 JULAI

Dalam tahun-tahun sebelum P3rang Revolusi AS, para koloni menyambut pesta tahunan sempena memperingati hari ke putera raja mereka. Mereka sambut dengan deringan loceng, perarakan, pidato, dan pesta unggun api. Tibanya hari kemerdekaan, sesetengah rakyat koloni sambut dengan perarakan ejekan pengebumian King George III, sebagai simbol kuasa monarki telah m4ti di Amerika dan tertiupnya semboyan pembebasan.

Sambutan hari kemerdekaan diserikan dengan konsert, pesta unggun api, pembaris an ketenteraan, dan tembakan meriam dan senjata musket. Masuk tahun 1777, Philadelphia adalah negeri pertama menyambut hari kemerdekaan secara tahunan walaupun P3rang Revolusi AS masih berlangsung.

Sambutan di Philadelphia meriam dengan tembakan 13 laras meriam kapal sebagai tanda memperingati usaha 13 koloni Great Britain memerdekakan diri. Maka, dari tembakan meriam inilah wujudnya tradisi bunga api setiap kali sambutan hari kemerdekaan berlangsung. Pernah Pennsylvania Erving Post melaporkan sambutan hari kemerdekaan tersebut:

“..pada waktu malam terhadap pertunjukan bunga api besar-besaran
(yang bermula dan berakhir dengan 13 roket) di Commons Park, dan sesungguhnya bandar pada malam itu tersangatlah cantik.”

Pernah George Washington, ketua tentera Continental pada ketika itu menggandakan minuman rum kepada para tentera sebagai hadiah sambutan kemerdekaan pada 1778. Tahun 1781, Massachusetts menjadi negeri pertama menjadikan hari kemerdekaan sebagai cuti umum negeri.

Selepas P3rang Revolusi, warga Amerika meneruskan sambutan kemerdekaan setiap tahun, bagi mewujudkan rasa kesatuan sesama rakyat dan negeri-negeri terutamanya negeri yang baru dibina. Akhir abad ke-18, parti utama Amerika iaitu Federalist dan Democratic-Repbulican mula menerima sambutan 4 Julai.

4 JULAI MENJADI CUTI PERSEKUTUAN

Masuk P3rang 1812, iaitu p3rang armada AS melawan Great Britan, semangat patriotik Amerika semakin membuak. Tahun 1870, Kongres AS mengisytiharkan 4 Julai sebagai cuti persekutuan. Pengisytiharaan ini bukan saja menghilangkan motif politikal sambutan cuti kemerdekaan ini, malah ia menjadi simbolik kepada semangat nasional warga AS kepada negaranya.

Kerana 4 Julai jatuh pada pertengahan musim panas, sejak akhir abad ke-19 cuti tersebut menjadi cuti bagi keluarga untuk menyambut hari kemerdekaan dengan mengadakan perjumpaan semula, barbecue, dan bermain bunga api. Tambahan lagi, kibaran bendera AS dan nyanyian lagi kebangsaan ‘The Star-Spangled Banner’ menambahkan lagi kemeriahan sambutan negara Uncle Sam.

RUJUKAN:

Fourth of July – Indpendence Day. HISTORY. Retrieved from 5 July 2020. https://www.history.com/topics/holidays/july-4th

Becker, Carl L. (1922). The Declaration of Independence: A Study in the History of Political Ideas. New York: Harcourt, Brace. OCLC 60738220. Retrieved July 4, 2020. Republished: The Declaration of Independence: A Study in the History of Political Ideas. New York: Vintage Books. 1958.


Falsafah Utilitarisme Yang Dibawa Yagami Dalam Anime Death Note

Antara anime yang menjadi kegemaran saya pada waktu zaman sekolah dulu ialah d*ath note. Pada peringkat permulaan anime D*ath Note ni saya rasakan ia menarik disebabkan oleh watak yang dibawa oleh Yagami Light vs L sahaja, saya tak memahami isi di dalamnya. Sehinggalah saya belajar Pengajian Moral di UPSI. Barulah saya faham apa falsafah yang di pegang oleh Yagami Ligth. Apa yang mendorong pemikiran Yagami pada waktu itu. Yagami merupakan pelajar yang genius, lengkap dari segi serba serbi dan menjadi idola semua orang.

Namun, di sebalik genius Yagami ni dia ada membawa fahaman falsafah utilitarisme. Sifat sebenarnya dia terserlah apabila dia tanpa sengaja terjumpa buku yang dikenali sebagai D3ath Note. Buku ini membolehkan seseorang itu membvnuh orang hanya dengan menulis namanya dalam bukunya. Disinilah ia menunjuk bahawa dia membawa aliran pemikiran utilitarisme. Dia membvnuh mangsa pertama yang ketika itu merupakan perompak yang menjadikan seorang remaja sebagai tebusan.

Bermula daripada situ, Yagami bertekad untuk membvnuh semua penj3nayah yang ada dunia ini dengan menggunakan D*ath Note. Dia ingin mencipta satu dunia yang tidak mempunyai j3nayah di dalamnya. Siapa sahaja yang akan melakukan j3nayah akan dibvnuh olehnya. Dia melakukan itu dengan menggunakan nama “KIRA” . dari sini saya dapat melihat bahawa Yagami memegang prinsip utilitarisme.

Dalam teori utilitarisme ini menjelaskan bahawa:

Kita dapat melihat bagaimana Yagami pada waktu itu yang membvnuh semua penj3nayah dan sesiapa sahaja yang cuba untuk menghalang matlamatnya. Dia tak kisah ingin mem4tikan semua penj3nayah pada waktu itu. Dia ingin mencipta dunia  yang tidak mempunyai j3nayah di dalamnya. Dia melakukan semua itu untuk kebaikan semua orang. Kerana j3nayah akan menyebabkan orang lain yang tidak bersalah menderita. Dia melakukan semua itu bukan kerana dendam, kuasa atau harta benda. Yagami juga tidak memilih siapa penj3nayah yang ingin dim4tikan, j3nayah berprofil tinggi atau rendah semua dia akan m4tikan.

Persoalannya adakah Yagami ini seorang yang baik atau jahat ? bermoral kah yagami mengambil langkah ini bagi mencipta satu dunia yang bebas dari j3nayah dan kejahatan? Apa kredibiliti yang ada pada yagami untuk mengambil nyawa seseorang itu walaupun ia seorang penj3nayah yang banyak melakukan j3nayah? Adakah yagami merasakan dia mendapat mandat dari Tuhan bagi membersihkan j3nayah di dunia?

Jika bagi saya, Yagami ni seorang yang tidak bermoral. Dia tidak berhak dalam menentukan hidup m4ti seseorang itu walaupun dia mempunyai kuasa untuk melakukannya. Biarlah undang – undang yang menentukannya, seseorang atau sesuatu makluk itu tidak berhak menentukan nasib seseorang yang lain (liberalism). Saya tak nak masuk bab religion dalam ni. Kerana kita berbincang dari segi fahaman falsafah. Saya boleh sahaja memberi sebab yang Yagami ni bukan Tuhan untuk melakukan sesuatu diluar bidangnya.

Berbalik kepada pernyataan awal tadi yang menyatakan D3ath Note ini tentang Kira vs L. kedua – dua sebenarnya baik Cuma mereka berlainan fahaman. Yagami (utilitarisme) vs L (liberalism). Fiksyen zaman kini tidak lagi berkisarkan baik vs jahat. Kini, setiap pertentangan antara kedua belah adalah lebih kepada perbezaan idealogi. Contoh kita dapat lihat melalui pertentangan yang berlaku antara KIRA vs L yang menganggap fahaman falsafah merekalah yang betul. kita dapat lihat lagi pertentangan ideologi atau “game of theory” dalam banyak anime seperti Naruto, dalam movie infinity war, Thanos (utilitarisme) vs Avengers ( liberalism) dan dalam movie Batman vs Superman.

Benda pertentangan ideologi ini lebih menarik untuk
di jadikan movie berbanding dengan siri cerita klasik yang menceritakan tentang
pertentangan “baik” vs “jahat”. Hal ini kerana, pertentangan idealogi lebih
mencabar pemikiran si penonton berbanding siri pertentangan baik vs jahat yang
kesudahannya pasti memihak kepada si “baik”. Sebab itu kalau tahap pengetahuan
kita tentang moraliti hanya berkisarkan jahat dan baik, kita takkan dapat
tangkap mesej keseluruhan karya.

Sebenarnya, pertentangan ideologi ini banyak berlaku dalam kehidupan seharian kita Cuma kita sahaja yang tidak menyedarinya. Sebab itu konflik dan dilemma sentiasa  berlaku dalam diri kita. Demikian jugalah moral, moral bukannya tentang baik dan jahat sahaja. Ia lebih daripada itu. Moral itu satu fahaman, pemikiran dan falsafah yang wujud akibat tingkah laku manusia dan norma masyarakat. Orang sering kata saya tidak bermoral, adakah mereka benar – benar faham apa itu moraliti?

Artikel dikirimkan oleh Adrian Avitus untuk The Patriots.

RUJUKAN:

Aroff, A. R. (1999). Pendidikan
moral: teori etika dan amalan moral.

Omar, A. Z.,
Shuid, M., Aris, M., Sam, M. F., & Suratnu, R.
(2014). Pengantar Pendidikan Moral. Kuala Lumpur, Malaysia:
Penerbitan Multimedia Sdn.Bhd.

Mohd Zailee.
(2018). Thanos dan Utilitarisme. Diperoleh daripada https://www.facebook.com/photo.php?fbid=1921318731233262&set=p.1921318731233262&type=1&theater


Perjuangan “Benteng 338” 1947

SUATU ketika dahulu di ketika Rajah Charles Vyner Brooke memberikan Sarawak menjadi tanah jajahan Koloni British, ramai rakyat Sarawak yang bangun menentang sehingga adanya protes di jalanan dengan sepanduk-sepanduk diletakkan di setiap pelusuk jalan dan desa-desa sehinggalah ke bandar-bandar besar ketika itu, lebih-lebih lagi di Kuching iaitu ibu kota bagi Sarawak. Gerakan Anti Cessionist Sarawak itulah nama gerakan tersebut yang mana bantahan anti-penyerahan ini berlangsung dari 1hb Julai 1946 sehingga Mac 1950.

Menyelusuri sejarah gerakan anti-penyerahan Sarawak ini sudah tentu ramai yang arif tentang kemuncaknya iaitu apabila seorang pahlawan Sarawak iaitu Rosli Dhoby dan rakan-rakannya di dalam Rukun 13 telah mengatur satu plot pembunuhan yang akhirnya berjaya mengorbankan seorang Gabenor yang baru dilantik iaitu Sir Duncan Steward di Sibu, Sarawak suatu masa dahulu. Dan pengakhiran kepadanya adalah gerakan anti-cessionist Sarawak terus berkubur bila satu persatu antara mereka diburu dan menerima hukuman.

Mungkin ramai yang tidak mengetahui bahawa jauh sebelum Rosli Dhoby dan rakan-rakan Rukun 13 mengatur plot pembunuhan Sir Duncan Steward itu sebenarnya telah ada satu barisan pejuang-pejuang yang tidak memperdulikan apa sahaja asalkan gerakan bantahan anti-penyerahan ini akan terus berlangsung biarpun memakan masa yang agak lama. Mereka ini merupakan anak Sarawak yang tidak memperdulikan langsung periuk nasi mereka walaupun diugut dengan pelbagai cara oleh Sir Charles Arden-Clarke. Digelar Benteng 338 kerana mengambil bersempena bilangan tentera Nabi Muhammad SAW sewaktu Perang Badar. Ianya diberikan nama oleh seorang tokoh Islam yang terkemuka di Kuching pada waktu itu iaitu Al-Ustaz Sharkawi Sheikh Osman.

Gerakan Anti-Cessionist 1946 ini sebenarnya telah menyebab pentadbiran Koloni British Sarawak pada ketika itu “pusing kepala” kerana ianya menunjukkan betapa kuatnya pengaruh Sarawak Kingdom sebagai sebuah Negara yang merdeka di dalam setiap sanubari anak Sarawak pada ketika itu. Oleh kerana ramai yang bangun menentang adalah mereka yang mempunyai pendidikan serta bekerja di sektor pentadbiran Sarawak maka pihak Gabenor British Sarawak ketika itu iaitu Sir Charles Arden-Clarke telah mengeluarkan pekeliling untuk kesemua penjawat awam di Sarawak yang dinamakan Circular No. 9. Di dalam Circular No. 9 itu cukup jelas menunjukkan larangan untuk para penjawat awam melibatkann diri di dalam semua gerakan anti-cessionist di Sarawak. Andainya ada yang berdegil dan masih meneruskan perjuangan mereka maka tindakan tatatertib akan dikenakan seperti dipecat dari bekerja di sektor awam kerajaan.

Namun sesuatu yang diluar akal pemikiran Sir Charles Arden-Clarke serta Dawson pada ketika itu adalah rupa-rupanya Circular No. 9 itu tidak langsung boleh mematahkan semangat nasionalisme kesemua ahli Benteng 338 ini kerana sebaliknya mereka telah meletak jawatan secara beramai-ramai sekaligus merupakan tanda protes bahawasanya Circular No. 9 yang dikeluarkan ke atas mereka langsung tidak menggoyahkan perjuangan mereka. Natijahnya, banyak sekolah kerajaan di seluruh Sarawak telah ditutup kerana ketiadaan pengajar. Ini kerana yang meletak jawatan adalah dikalangan tenaga pengajar atau cikgu-cikgu di sekolah-sekolah kerajaan.

Biarpun begitu disebalik perletakan jawatan tersebut, semangat untuk memastikan anak bangsa Sarawak tidak tercicir daripada pendidikan, serentak dengan itu juga sekolah-sekolah rakyat berkembang mekar. Biar serba kekurangan baik dari segi infrastruktur sekolah mahupun dana namun ianya tetap diteruskan walau tenaga pengajarnya adalah secara sukarela tanpa menerima imbuhan sekalipun. Antara anak Sarawak yang mengajar di sekolah-sekolah rakyat tidak lain tidak bukan adalah pahlawan Sarawak sendiri iaitu Rosli Dhoby. Dari Sekolah Rakyat inilah juga antara cabang di dalam menyemarakkan api nasionalisme di dalam sanubari anak Sarawak pada ketika itu.

Tertampar dengan tindakan “berani mati” pejuang Benteng 338, kerajaan Koloni Mahkota Sarawak British telah bertindak dengan menyiarkan senarai nama pejuang-pejuang Benteng 338 dengan harapan agar rakyat membenci mereka mahupun menakut-nakutkan mereka untuk tunduk pada desakan Kerajaan pada masa itu. Senarai nama pejuang Benteng 338 telah dipaparkan di mukasurat hadapan Sarawak Tribune bertarikh 3hb April 1947.

Senarai nama-nama mereka adalah seperti berikut:

Jabatan Pelajaran

Jabatan Pos Dan Telegraf

Jabatan Laut

Jabatan Kastam

Jabatan Tanah Dan Ukur

Jabatan Perubatan Dan Kesihatan

Jabatan Percetakan

Jabatan Bomba

Jabatan Perbendaharaan

Sarawak Constabulary

Jabatan Kerjaraya

Jabatan Muzium

Jabatan Perhutanan

Jabatan Residen Dan Pegawai Daerah

Jabatan Pertanian

Jabatan Perbandaran

Jabatan Urusetia Keraian

Jabatan Astana

Jabatan Hal-Ehwal Bumiputera

Jabatan Undang-undang

Depot Polis

Jabatan Urusetia Hal-ehwal Cina

Lembaga Peraturan Getah

Hakikatnya biarpun nama mereka disiarkan buat tatapan umum ianya langsung tidak berjaya mematahkan semangat nasionalisme anak-anak Sarawak pada ketika itu malah semakin menyemarakkan api perjuangan mereka. Selepas 3hb April 1947, demonstrasi dan rapat-rapat umum semakin banyak di bumi Sarawak dari Kuching sehinggalah ke Sibu dan Miri.

Antara pelopor gerakan ini adalah Datu Patinggi Abang Haji Abdillah bin Datu Bandar Abang Haji Muhammad Kassim dengan sukarela menjadikan kediamannya iaitu Darul Kurnia menjadi markas gerakan di dalam merencanakan pelan dan tindakan yang lebih teratur untuk impak yang lebih besar bagi menyatakan bantahan rakyat Sarawak pada masa itu. Biar tiada dana yang mengkhusus malah dikatakan kewangan untuk menggerakkan bantahan adalah atas dana sendiri, pejuang-pejuang Benteng 338 tetap tidak pernah berpatah arang.

Pejuangan Benteng 338 ini sememangnya sesuatu yang syumul sehingga mereka memilih untuk hidup di dalam kesusahan tanpa mata pencarian yang tetap hanya kerana satu perjuangan yang jitu iaitu memastikan Sarawak tidak diserahkan menjadi jajahan Koloni Mahkota Sarawak British. Mereka menginginkan Sarawak dikembalikan kemerdekaannya kerana Rajah CV Brooke telah memungkiri janjinya untuk memberikan Sarawak Merdeka dan kuasanya sebagai Tuan Rajah Sarawak dikembalikan semula rakyat Sarawak seperti sumpah setia Tuan Rajah Sarawak yang termaktub di dalam Perlembagaan Sarawak 1841.

Sesungguhnya pengorbanan pejuang Benteng 338 ini sememangnya tiada taranya kerana inilah perjuangan yang suci murni untuk bangsa dan ibu pertiwi. Mampukah kita yang serba serbi ada hasil daripada pengorbanan orang dulu-dulu mencontohi semangat perjuangan mereka menentang kebatilan yang ada sekarang? Tepuk dada tanya otak.

Al-fatihah untuk pejuang Benteng 338 yang sudah tiada di dunia ini. Berbanggalah kamu wahai anak-anak Sarawak yang nama keluarga mereka tersenarai sebagai pejuang Benteng 338. Darah yang mengalir di dalam setiap urat saraf kamu adalah darah pejuang Sarawak yang sebenar.

Sungei Sarawak jangan dituba
Mun dituba ikan sik mati
Urang Sarawak jangan dicuba
Mun dicuba SIK TAKUT MATI!

-HB-

#kameksayangSarawakBah

Rujukan:

1. Kertas kerja Asas-Asas Gerakan Anti-Penyerahan Sarawak (2000) oleh Suffian bin Mansur (PDF)
2. Buku: Rosli Dhoby: Rukun Berdarah oleh Abang Saifudin Abang Bohari
3. Buku: Twillight of The White Rajahs by Alex Ling
4. Newspaper cutting, Sarawak Tribune 3 April 1947 (archive)
5. Journal Article by Ooi Keat Gin – Education In Sarawak During The Period of Colonial Administration 1946-1963


Kereta Api Peluru Kosong, Cabaran Ekonomi Jepun!

Tidak sah bagi yang pernah berkunjung ke Jepun untuk tidak menaiki Shinkansen.

Shinkansen atau keretapi peluru amat sinonim dengan Jepun sebagai simbol kemajuan negara itu dalam bidang teknologi pengangkutan. Namun usah terkejut jika anda melihat gambar ciapan seperti ini:

Berikutan situasi pandemik Covid-19, ramai rakyat Jepun berusaha mengelak penularan wabak tersebut dengan tidak mengunjungi tempat-tempat sesak seperti stesen keretapi. Hal ini mula memberi kesan kepada keuntungan operator keretapi peluru.

Dua operator utama iaitu East Japan Railway Co. serta West Japan Railway Co. mengalami kerugian terburuk masing-masing sebanyak 418 bilion yen (RM16.4 bilion) dan 240 bilion yen (RM9.4 bilion). Bagi East JR, kerugian tahun ini merupakan yang terburuk sejak tahun 1987.

Isu sebegini sudah pasti menarik perhatian Tokyo yang ketika itu ditadbir oleh Shinzo Abe.

Bagi merangsang semula pelbagai sektor ekonomi, beliau melancarkan kempen pelancongan domestik Go To pada Julai lepas dengan subsidi sebanyak 50% diberi kepada sektor pengangkutan, perhotelan dan tarikan pelancong sekitar Jepun.

Walau bagaimanapun, ramai menyifatkan kempen tersebut sebagai tidak sesuai kerana boleh mengakibatkan pertambahan semula kes Covid-19.

Kebimbangan ini dibangkitkan oleh pakar ekonomi Profesor Yutaka Harada pada Ogos lepas. Beliau berkata, “Saya tidak pasti polisi fiskal ini (kempen Go To) berhasil atau tidak.

“Tujuannya ialah menjana pemulihan ekonomi berbentuk V apabila pandemik berjaya dikekang. Tetapi dengan melancarkan kempen ini sekarang (Julai lepas), ia akan mengakibatkan pertambahan berbentuk V bukan saja dari segi bilangan pelancong tetapi kes Covid-19.”

Kegagalan kempen Go To memberi tamparan hebat kepada Abe yang berundur pada Ogos 2020 sebelum digantikan oleh Yoshihide Suga pada 16 September lalu.

Tidak mahu berdiam diri melihat situasi ini berterusan, East JR melancarkan kempen diskaun 50% untuk setiap laluan Shinkansen.

Kempen yang bermula pada Ogos lalu menyaksikan lebih 300,000 orang menempah setakat 25 September lalu. Syarikat kini mensasarkan lebih sejuta orang menempah menjelang Mei 2021.

Manakala Central JR yang merekodkan keuntungan 656 bilion yen (RM24.8 bilion) untuk tahun kewangan yang berakhir pada 31 Mac lepas menawarkan pakej perjalanan sehari dengan diskaun 50%.

Rangkaian Shinkansennya menghubungkan bandar-bandar Jepun termasuk Tokyo, Hakata dan Kyoto yang dikenali dengan imej kuil tradisional dan taman-taman yang indah.

Ada pula operator Shinkansen sedang mempertimbang usaha mengembangkan operasi logistik mereka seperti East JR. Ianya termasuklah menghantar makanan dan produk wilayah tertentu kepada pengguna.

Begitupun, ramai merasakan syarikat-syarikat Shinkansen akan bergelut meraih keuntungan walaupun selepas pandemik Covid-19 berakhir. Pandangan ini disuarakan oleh penganalisis Institut Penyelidikan Nomura, Hiroshige Murayama.

Beliau berpandangan diskaun yang dikenakan dan kos penyelenggaraan yang tinggi boleh memberi kesan negatif kepada kedudukan kewangan operator-operator keretapi peluru. Semua ini sudah pasti memberi cabaran kepada Suga yang dipilih oleh Parti Liberal Demokratik Jepun (LDP) sebagai pengganti Abe.

Dengan hanya mempunyai penggal selama setahun sebelum perlu mengadakan pilihan raya pada tahun hadapan, cabaran ekonomi harus menjadi fokus utama.

Jika Suga gagal berbuat demikian, maka Shinkansen bakal menjadi simbol signifikan kemerosotan ekonomi Jepun pasca-Covid-19.

RUJUKAN:

Reuters. (2020). Proponent of Abenomics blasts Japan’s tourism campaign as pandemic rages on. The Straits Times.

Takezawa, Shiho. (2020). Japan struggles to fill bullet trains running with empty seats amid Covid-19 slump. Bloomberg


Maksud Cogan Kata Bersekutu Bertambah Mutu

Jika ditanya
pada rakyat Malaysia, apakah makna “Bersekutu Bertambah Mutu” pasti ramai yang
tak dapat menjawab dengan tepat. Apatah lagi makna “Bersekutu” pun belum tentu
mereka tahu. Tahukah anda frasa ini diabadikan pada jata negara Malaysia? Dan
tahukah anda asalnya ia sebuah peribahasa?

Kita telusuri
semula di peringkat awal sebelum penubuhan Malaysia pada 1963. Ketika British
menubuhkan Persekutuan Tanah Melayu atau dinamakan “Malaya” dalam Bahasa
Inggeris pada 1 Februari 1948, jata seperti di atas telah diperkenalkan dengan elemen
penggabungan Negeri-Negeri Melayu Bersekutu, Negeri-Negeri Melayu Tidak
Bersekutu dan Negeri-Negeri Selat kecuali Singapura.

Perhatikan juga
cogan kata di bawah yang ditulis dalam tulisan Jawi dan Rumi iaitu

برسكوتو برتمبه موتو

Atau dalam
tulisan ruminya “Unity is Strength” di dalam Bahasa Inggeris. “Bersekutu
Bertambah Mutu” atau dalam Bahasa Inggerisnya “Unity is Strength” adalah
merupakan sebuah peribahasa Inggeris (proverb) yang mana jika kita terjemahkan
secara terus ke dalam Bahasa Melayu sebagai “Perpaduan Sendi Kekuatan”

Frasa “Unity is
strength” ini berasal daripada perkataan Latin iaitu “concordia res parvae crescent” (small
things flourish by concord) yang dicatat di dalam sebuah monograf ditulis oleh penulis Rom bernama
Sallust bertajuk Bellum lugurthinum bersempena Peperangan Jugurthine
pada 112 – 106 SM.

Pertama kali frasa ini digunakan sebagai motto bagi Republic
of the Seven United Netherlands (1581-1795) yang mana konsep mereka ketika
itu seperti persekutuan antara daerah di Negeri Sembilan. Negara lain yang
pernah menggunakan frasa “Unity is Strength” adalah seperti Belgium, Bulgaria,
Kanada, Georgia, Greece, Haiti, Afrika Selatan dan juga Amerika Syarikat
sebelum ada negara yang menukar motto mereka mengikut perubahan zaman.

Frasa “Unity is strength” juga dikaitkan dengan kisah pengajaran yang diceritakan oleh seorang penglipurlara Greek iaitu Aesop di dalam sebuah cerita beliau bertajuk “The Old Man and His Sons”. Kisahnya bermula dengan seorang lelaki tua yang mempunyai beberapa anak lelaki yang sentiasa bertengkar antara satu sama lain.

Di penghujung hayatnya, dia memanggil mereka dan memberi nasihat kenapa pentingnya perpaduan sesama mereka. Setelah mengikat satu tongkat bersama (atau ada yang lain mengatakan tombak atau anak panah), dia meminta anak-anaknya memecahkannya. Apabila mereka gagal, dia membuka ikatan tersebut dan memecahkan setiap satu daripadanya. Dengan cara itu, dia mengajar mereka, apabila mereka bergabung mereka akan menjadi lebih kuat, jika berpecah mereka akan lemah. Seperti peribahasa Melayu, “Bersatu teguh, bercerai roboh”.

Definisi
‘Bersekutu’ menurut Kamus Bahasa Melayu DBP adalah berkongsi untuk melakukan
sesuatu; bersatu antara satu dengan yang lain supaya menjadi lebih kuat; atau
bahasa mudahnya – bergabung. Inilah asasnya yang membentuk pentadbiran
negeri-negeri Melayu Bersekutu yang terawal iaitu Perak, Selangor, Pahang dan
Negeri Sembilan, bilamana ketua negeri masing-masing (Sultan dan Yang
Di-Pertuan Besar) duduk semeja membincangkan hala tuju bersama dan bergabung
menjadi satu entiti persekutuan kemudian bertambah penyertaannya kepada lima
buah negeri yang asalnya tidak bersekutu. Sebelum akhirnya menjadi lebih besar
dengan kemasukan Sabah, Sarawak dan Singapura.

Bersekutu dalam konteks kenegaraan kita adalah bagaimana dalam kepelbagaian ras dan etnik serta budaya Nusantara sendiri yang berbagai ragam itu menjadi sebuah kesatuan untuk membentuk sebuah negara-bangsa Melayu itu sendiri. Kita sedia maklum, Melayu Kedah mungkin sedikit berbeza dengan Melayu Johor namun atas semangat bersekutu itulah yang menjadi elemen penyatuan kita dalam negara.

Apabila kita bersatu atas nama “Melayu” kita akan lebih merasakan kebersamaan kerana bahasa dan agama kita yang sama. Walaupun di Indonesia, istilah “Melayu” itu dikecilkan maknanya sebagai salah satu etnik, tetapi mereka disatukan atas nama Bangsa Indonesia yang mana terasnya masih lagi mengangkat Bahasa Melayu yang dijenamakan sebagai Bahasa Indonesia.

Oleh itu,
sebagai rakyat Malaysia, walau apapun cabaran dan dugaan yang melanda negara
kita ini, ketepikan soal remeh-temeh yang cuba diperbesarkan. Sudah lama kita
berpecah hanya kerana isu yang tidak penting. Hayati semangat pejuang-pejuang
dahulu yang bersusah payah memastikan anak bangsa tidak terleka.

Dirgahayu
Malaysia!

Sayangi
Malaysiaku!

Selamat Menyambut Hari Kebangsaan Ke-62.Artikel disumbangkan oleh Razif Abdul Rahman untuk The Patriots.

RUJUKAN:

En.wikipedia.org.
(2019). Unity makes strength. [online] Available at:
https://en.wikipedia.org/wiki/Unity_makes_strength [Accessed 24 Aug. 2019].

Barnes-Murphy, F., Aesop, &
Barnes-Murphy, R. (1994). The
fables of Aesop. New York: Lothrop, Lee & Shepard Books.


Gerakan Kerajaan Pintu Belakang 2008 Anwar Ibrahim

Pada 23 Februari yang lalu, sejarah politik negara mencatatkan sebuah lagi drama politik yang agak epik. Kesemua pemimpin parti politik utama tanah air mengadakan mesyuarat tergempar di ibu pejabat masing-masing. Ura-ura mengatakan bahawa pertukaran kerajaan akan berlaku melalui pintu belakang. PPBM-UMNO-PAS-Kartel Azmin dikhabarkan akan membentuk kerajaan baru bagi menggantikan kerajaan sedia ada.

Peristiwa ini serupa dengan apa yang berlaku sekitar 12 tahun lalu. Cerita ini bermula selepas sahaja Barisan Nasional memenangi Pilihanraya Umum ke 12, BN buat pertama kalinya hanya menang dengan majoriti mudah, iaitu sebanyak 140 kerusi.

Keputusan ini menyebabkan rekod kemenangan BN tercalar setelah menang besar pada pilihanraya sebelum itu. Berikutan keputusan pilihanraya itu, Perdana Menteri telah diasak luar dan dalam dan bagi pihak pembangkang, ini merupakan sebuah kemenangan moral bagi mereka.

Datuk Seri Anwar Ibrahim baru sahaja dibebaskan daripada penjara dan tahanan daripada berpolitik pada ketika itu. Oleh itu, beliau merancang untuk menubuhkan sebuah kerajaan melalui pintu belakang di bawah gagasan Pakatan Rakyat. Beliau sangat yakin dengan kaedah itu dengan menyatakan bahawa seramai 30 orang Ahli Parlimen BN akan melompat parti ke PR untuk menubuhkan kerajaan baru.

Rancangan bermula sekitar Mac 2008 dan mendapat sokongan positif dari kalangan penyokong PR sendiri. Datuk Seri Anwar juga menetapkan 16 September sebagai tarikh pembentukan kerajaan baru. Mereka telah menamakan gerakan tersebut sebagai Gerakan Untuk Malaysia Baru.

Sebuah sidang media diadakan sekitar Ogos 2008 oleh Datuk Seri Anwar untuk memberitahu bahawa gerakan tersebut berjalan dengan lancar. Beliau juga turut mengatakan bahawa pada 27 Ogos merupakan tarikh Ahli Parlimen melompat keluar parti. Datuk Seri Anwar juga mengingatkan Perdana Menteri supaya menyerahkan kuasanya dengan aman. Namun Perdana Menteri tidak mengendahkan permintaan beliau.

Gerakan tersebut akhirnya gagal dan terkubur. Menurut bekas pemimpin PKR, gerakan itu gagal kerana ahli yang melompat parti tidak mencukupi. Ini kerana pada ketika itu Perdana Menteri telah menghantar 40 Ahli Parlimen ke Taiwan untuk menghadiri sebuah forum dan mengagalkan usaha Datuk Seri Anwar itu.

Datuk Seri Anwar juga mendakwa Perdana Menteri kuasanya untuk menghalang Speaker Dewan Rakyat agar usul tentang pembentukan kerajaan baru ini tidak terjadi. Kegagalan itu menyebabkan sebilangan Ahli Parlimen khasnya dari Sabah dan Sarawak mengambil keputusan untuk kekal di dalam BN dan kekal memberi sokongan terhadap Perdana Menteri.

Selepas daripada itu, seperti yang kita sedia maklum, Datuk Seri Anwar tidak pernah berhenti dari gerakannya dan Perdana Menteri menjalankan tanggungjawabnya seperti biasa sehingga digantikan dengan Perdana Menteri yang lain setahun berikutnya.


Himpunan 812: Surat Terbuka Untuk Pesuruhjaya Tinggi United Kingdom

Himpunan Daulat 812 telah membakarkan semangat bangsa Melayu
untuk sedar yang kuasa politik majoriti sebenarnya jauh lebih dahsyat daripada
sangkaan. Para penganjur telah melaksanakan inisiatif ini dengan jayanya. Maka
mereka sepatutnya diberikan sepenuh penghargaan; sesungguhnya menguruskan
himpunan yang aman, bersih dan ceria merupakan suatu kejayaan besar.
Kesempurnaan himpunan ini atas kehebatan para adiwira putih telah mencetuskan
definisi baharu dalam politik Malaysia. Dan seperti biasa, apabila ayat
al-Qur’an didendangkan, syaitan semestinya akan kepanasan.

Berikutlah kiasannya, apabila hipokrasi dan kemunafikan
sesetengah orang ditonjolkan. Sebelum ini mereka mendaulatkan semangat
kebebasan bersuara demi Bersih. Namun kali ini mereka boleh pula timbul
kegusaran terhadap tanggapan pelancong dan pertumbuhan ekonomi atas penutupan
kedai. Tidak sangka salah seorang daripada mereka ialah Pesuruhjaya Tinggi
United Kingdom, Victoria Treadell. Kenapa perkara ini mengejutkan? Kerana
Victoria Treadell telah lama menetap di Malaysia, cukup untuk memahami
keperluan status quo dan penetapan keistimewaan yang diamanahkan kepada Yang
Di-Pertuan Agong.

Dan beliau mengeluarkan kenyataan jahil di Twitter bahawasanya
penolakan ratifikasi ICERD telah menafikan dasar kesamarataan kepada semua
warga di Malaysia. Sebenarnya memang wujud diskriminasi di Malaysia yang
memenangkan Bumiputera. Sebelum diteruskan, izinkan masa untuk menjelaskan yang
diskriminasi ialah lembing dua mata: positif (tindakan afirmatif) dan negatif
(penindasan). Menafikan bangsa minoriti hak untuk berkahwin ialah penindasan.
Menetapkan had membiak pada bangsa minoriti, sedangkan kaum majoriti dibebaskan
pun aspek penindasan.

Sekecil-kecil penafian untuk mendapatkan jaminan penjagaan
kesihatan universal di Malaysia pun sudah dikira diskriminasi. Namun perkara
sedemikian tidak berlaku. Sebaliknya diskriminasi yang bersifatkan positif
disediakan untuk menebatkan segala kekurangan dalam kalangan kaum majoriti yang
dibedil rata oleh bangsa Treadell sendiri. Sesungguhnya penjajah-penjajah
terlaknat Britishlah yang menyusahkan pelbagai negara akibat dasar kolonialisme
imperialis satu masa dahulu.

Semua orang bersedia untuk melupakan jenayah silam, kerana
anak-anak British sekarang tidak terikat kepada dosa nenek moyang
masing-masing. Untuk menjaga masa depan masing-masing, seharusnya setiap orang
bermuhasabah diri. Keistimewaan Melayu melalui Artikel 153 disediakan sebagai
timbal balas kepada kerelaan orang Melayu untuk menerima bangsa-bangsa
pendatang. Apabila Malaysia dilahirkan, tiada lagi istilah ‘pendatang’, kerana
sesungguhnya semua orang ialah anak negara ini. Maka untuk menafikan Artikel
153 ialah galakan untuk mewujudkan semula konsep ‘pendatang’ itu sendiri.

Daripada Victoria Treadell buang masa fokus kepada Malaysia,
lebih-lebih tumpukan perhatian kepada United Kingdom sendiri yang sekarang
cacamarba angkara Brexit. Islamofobia semakin meruncing dalam kalangan umat
Islam British. Benar garisan pemisah etnik dan kaum dilihat sudah tipis
(mungkin tiada) dalam kalangan masyarakat United Kingdom. Namun usahlah
berdusta diri dengan pendapat bahawa pemisah tersebut tidak wujud dalam aspek
budaya dan agama. Referendum pada Jun 2016 telah mengeluarkan sifat dubuk dalam
diri masing-masing apabila laporan kebencian anti-Islam mencanak sebanyak 326%
berbanding insiden-insiden serupa tahun 2015.

Kritikan terhadap Islam pun semakin lantang. Nilai-nilai
Islam dipijak. Amalan berniqab dihina sebagai penindasan terhadap wanita
yang rela memakainya. Hak untuk membuka pakaian pula dijulang. Persepsi
sedemikian bertunjangkan konflik antara Rantau Barat dan Dunia Islam – yang
mana rakyat tempatan pula perlu membayar atas dosa orang lain.
Sekurang-kurangnya bangsa Melayu tidak paksa kalian bayar pampasan atas dosa
silam bangsa kalian. Anak-anak muda Islam pun didapati dibayar gaji rendah.
Ramai yang tidak dapat pekerjaan pun.

Bukan umat Islam sahaja yang terpaksa berdepan dengan
kezaliman rakyat British. Etnik Eropah sentiasa meneruskan kejahatan kalian
terhadap bangsa Yahudi. Anti-semitisme dalam kalangan kalian pun semakin
meningkat. Kegiatan seperti penghinaan verbal, graffiti anti-Yahudi dan
serangan fizikal pun meningkat 10% pada awal tahun 2016 berbanding tahun
sebelumnya. Polis London sendiri terpaksa berpakat dengan Community Security
Trust yang mewakili komuniti Yahudi untuk memerangi kegiatan ini.

Kedua-dua situasi menggambarkan kebiadapan rakyat susulan
Referendum Brexit 2016. Terlalu kritikal sehingga Pertubuhan Bangsa-Bangsa
Bersatu turut memandang serius tentang keupayaan kepimpinan politik untuk
membanteras anti-Semitisme dan Islamofobia. Malah Parlimen UK pun dituntut
melaksanakan sedemikian yang masih belum mencukupi.

Di luar rangka agama, bangsa Cina turut menerima tempias
dengan kenaikan 15% laporan diskriminasi. Tunjang rasisme telah mereputkan
institusi British yang semakin tidak relevan sejak Referendum 2016. Pemerhati
PBB menyentuh tentang masalah sosioekonomi dalam kalangan minoriti pun. Dasar
penjimatan Teresa May telah banyak memberikan kesan terhadap komuniti minoriti.
Wanita yang kononnya diperjuangkan didapati antara yang paling teruk menerima
tamparan.

Maka perlulah Victoria Treadell diucapkan terima kasih juga
kerana melihat rumput di Malaysia jauh lebih hijau berbanding United Kingdom.
Mungkin lapan tahun pertamanya di Ipoh telah meresapkan barah dengki daripada
rakyat Malaysia untuk menyelar negara ini berdasarkan perilaku adiwira-adiwira
putih yang memperjuangkan hak suci Melayu. Jika itulah hakikatnya, maka
terpaksalah kalian menerima hakikat:

ICERD tidak diundang di Malaysia.

Jika 550,000 orang boleh berkumpul pada 8 Disember 2018 pada
ketika kerajaan menolak ratifikasi tersebut, bayangkan bencana yang menanti
tatkala ICERD dilaksanakan.

Rujukan:

Al Jazeera. (2017, September 07). Britain’s Muslims faceworkforce discrimination: Report. Retrieved from https://www.aljazeera.com/news/2017/09/britain-muslims-face-workforce-discrimination-report-170907145307858.html

Discrimination and Racism in the UK. (n.d.). Retrieved from https://www.internations.org/great-britain-expats/guide/29460-safety-security/discrimination-and-racism-in-the-uk-16163

Doward, J. (2017, November 19). Chinese report highest levels of
racial harassment in UK. Retrieved from https://www.theguardian.com/world/2017/nov/19/chinese-community-reports-highest-proportion-of-racial-harassment-in-britain

Kopotsha, J. (n.d.). Yes, The UK Does Have A Race Problem. And
Its Just As Troubling As Americas. Retrieved from https://graziadaily.co.uk/life/real-life/racism-uk/

Lizzie Dearden Home Affairs Correspondent @lizziedearden. (2018,
May 12). Brexit has made racism more acceptable, UN warns. Retrieved from https://www.independent.co.uk/news/uk/home-news/brexit-racism-religious-intolerance-united-nations-special-rapporteur-a8348021.html


Tapak Sejarah Di Bukit Meriam Diratakan Pemaju?

Srikandi diberi maklumat awal, “…bahawa tapak 26 Bukit Meriam diratakan untuk projek paragliding di atas tanah persendirian dan ditaja satu persatuan. Penduduk ada yang menegur kemudian mereka berjanji tidak meneruskan namun seminggu lepas itu ‘mari pulak depa tarah habih lagi teruk’.

Semua batu bata candi dan tapak yang masih belum diekskavasi ditolak dan di ‘level’ dengan tanah habis. Seorang penduduk tempatan tidak berdaya buat apa lagi lalu apa yang dia buat hanyalah boleh minta budak-budak kutip sisa bata untuk disusun di rumahnya. Pihak warisan atau muzium katanya ada turun tapi dah terlambat dan tidak diketahui apa tindakan susulan.”

Bayangkan… Bukit Meriam. Tempat bersejarah. Sultan
Mudzafar Shah I dikatakan mangkat pada 1179 dan disemadikan di Makam Kota Bukit
Meriam. Ada pula Prasasti Bukit Meriam. I. H. N. Evans dan James Low antara
orang yang ghairah mengkaji di sini dan jumpa pelbagai penemuan dan artifak.
Sejarah Bukit Meriam antara tempat raja-raja Kedah purba bersemayam lebih tua
dari Grand Palace di Bangkok, tempat raja-raja Siam Chakri tidoq.

Jadi, kepada pihak berwajib dalam hal-hal sejarah dan
warisan tolong SIASAT isu ni.

Bukit Meriam ni kot. Kerajaan Thailand gigih dok jaga
tempat sejarah raja-raja dia macam di Ayutthaya dan Sukhotai, sampai berjuang
siang dan malam masukkannya ke senarai UNESCO, puing-puing ‘Grand Palace’
raja-raja Kedah pulak kena tarah habih takdak siapa peduli.

Lepas Srikandi suarakan isu ni, pihak-pihak tertentu bertindakbalas dan ada menyatakan bahawa tapak yang diratakan itu bukan tapak 26. Ia adalah tapak yang tidak diwartakan lagi. Masalahnya, tapak itu diakui ada struktur binaan! Apa struktur binaan itu? Jawapan yang diberi boleh menimbulkan banyak persoalan di mana tahap kesedaran kita kepada nilai sejarah.

Pihak-pihak terbabit juga menyatakan bahawa mereka tidak ada kuasa kerana ia dalam tanah persendirian. Malah ada beralasan tentang ‘fatwa’ mufti yang menghalang tapak itu dikaji.

Srikandi syorkan buat peruntukan undang-undang untuk jaga artifak atau premis sejarah walau dalam tanah persendirian. Untuk melindungi artifak sejarah, protect your national treasure walau dalam tanah persendirian. Susahlah kalau buat alasan tanah persendirian. Susah kalau hasil warisan sejarah bangsa kita diratakan dan dihancurkan atas nama tanah persendirian. Kita tak tahu ada berapa banyak artifak yang dicuri geng pencari harta karun. British lagi dah kebas awal-awal dulu.

Srikandi belum lagi suruh buat ‘RECONSTRUCTION’ macam Korea Selatan bina balik istana-istana raja mereka. Ni nak suruh siasat je kesan sejarah kena tarah… fuh… mungkin lagi gempar dunia sejarah. Bayangkan pembinaan semula Istana Melaka, kapal Mendam Berahi dan seumpama dengannya digerakkan? Tetapi untuk itu berlaku, perkara sekecil tinggalan sejarah di Bukit Meriam ini harus dititikberatkan.

Sebab itu apa yang penting, yang kita kena fokus sekarang ialah tapak-tapak sejarah yang tak diwartakan, yang duduk dalam tanah-tanah persendirian. Cer pikio… macam mana nak selamatkan ‘national treasure’ kita yang dalam situasi macam ni? Ada tak peruntukan undang-undang yang bagi kuasa kepada jabatan warisan, muzium atau sebagainya untuk menyita atau mengutip artifak di dalam tanah persendirian yang boleh dianggap sebagai warisan negara atau artifak sejarah?

Sebabnya  persatuan sejarah sendiri pun mengaku tak boleh buat apa. ‘It doesn’t sound good’. Jadi, perlu ada tindakan lebih lanjut bagi memberi kuasa kepada pihak berautoriti dalam bidang sejarah.

Fikirkan tapak yang diwartakan berapa kerat. Mungkin dipantau. Tapak yang tak diwartakan berapa luas pulak. Tak dipantau. Sebagai contoh, sebuah bukit digazet pusat pemerintahan sebuah kerajaan purba zaman Langkasuka. Biasanya dia akan ada state temple. Kalau masuk peralihan ke zaman Islam, state temple tu masjidlah.

Cuma mungkin masa tu binaannya masih seni bina macam candi. Rumah ibadat itu biasa dibuat dengan batu-bata, dan di sekelilingnya adalah rumah penduduk yang biasanya dibuat dengan kayu-kayan. Macam Angkor Wat, teknologi imbasan satelit tunjuk keliling dia ada kesan penempatan, sebuah bandar yang berpenduduk padat. Tapi yang tinggal hanya Angkor Wat sebab bertahan, buat dari batu.

Sebab, kalau dok biar orang awam pi tarah bata-bata purba, kesan-kesan candi atau puing-puing tu semua, kita tidak ada bukti di sana ada kesan binaan lagi. Kita tiada ada bukti dan rekod pembuatan batu-bata untuk tujuan pembinaan.

Kita tidak ada bukti di sana pernah ada kota pemerintahan. Tidak hairanlah generasi akan datang tak percaya moyang kita mampu buat apa-apa binaan pakai batu. Pakar sejarah pun ada yang tak percaya Kota Melaka ada bangunan tertentu dibuat pakai batu.

Contoh lagi, diorang jumpa serpihan atap genting di Sungai
Batu. Dan ini ‘totally baffle’ orang-orang yang percaya nenek moyang kita hanya
mampu duduk atas pokok atau duduk rumah kayu atap rumbia saja. Ade ke rumah
kayu dinding mengkuang pakai atap genting? Atap genting biasa untuk premis
berbatu-bata.

Sebab tu, apa akan jadi kalau semua serpihan atap genting,
tuyere (alat peniup angin) ni kena tarah kena sodok habih?

Jadi tolong… bersama Srikandi perjuang tapak-tapak sejarah. Suarakan terus. Bukan nak pergi berperang pun. Kongsikan artikel ini. Viralkan. Kita kena tunjuk yang orang Melayu sangat cakna tinggalan tamadun mereka.


Kisah Ahmad Daud Sebelum P Ramlee Meninggal Dunia

Hubungan akrab di antara penghibur serba boleh Ahmad Daud dengan P. Ramlee bermula sejak mereka masih berada di Pulau Pinang lagi. Malah, Ahmad Daud sendiri menganggap bahawa P. Ramlee adalah gurunya dalam bidang seni. Ini kerana P. Ramlee pernah menjemput Ahmad Daud untuk menganggotai kumpulan Pancha Sitara pada tahun 1961 untuk menggantikan Aziz Jaafar.

Ketika P. Ramlee menghadiri Festival Filem Asia Pasifik (FFAP) di Singapura pada tahun 1973, beliau mengambil kesempatan untuk melawat rakan-rakannya yang masih tinggal di kawasan perumahan Boon Teck Road. Walaupun Studio Malay Film Productions (MFP) ketika itu telah ditutup hampir 6 tahun, namun para seniman dan seniwati masih dibenarkan untuk tinggal di sana.

P. Ramlee telah menaiki teksi dari hotel tempatnya menginap untuk ke Boon Teck Road. Apabila tiba di sana, beliau berasa sedikit sayu kerana kawasan itulah yang menjadi tempat tinggalnya suatu masa dahulu. Suasana ketika beliau sampai di Boon Teck Road itu juga kelihatan sunyi sepi dan lengang.

P. Ramlee kemudiannya terus menuju ke rumah Ahmad Daud sambil memanggil namanya. Ahmad Daud mengintai terlebih dahulu melalui jendela apabila terdengar suara memanggilnya. Alangkah terperanjatnya beliau apabila melihat P. Ramlee berdiri di hadapan rumahnya sambil tersenyum.

Menurut Ahmad Daud, mereka berbual panjang di hari itu. Dari satu kisah, disambung pula dengan kisah yang lain. Tetapi yang paling banyak yang mereka bualkan ialah kenangan manis ketika sama-sama bekerja di MFP. Setelah beberapa lama, P. Ramlee mengajak Ahmad Daud untuk berkunjung ke rumah-rumah rakan yang lain. P. Ramlee mengajak untuk ke rumah Aziz Jaafar terlebih dahulu.

Ketika mereka berjalan bersama, dengan tiba-tiba P. Ramlee menghentikan langkahnya di sebuah pokok belimbing. Ahmad Daud melihat wajah P. Ramlee berubah sedikit dan beliau bertanyakan kepada Ahmad Daud dengan nada yang serius dalam loghat Pulau Pinang.

“Mat, aku nak tanya sikit kat hang ni.”
“Apa yang abang nak tanya?”
“Pertanyaan ni agak susah juga hang nak jawab, Mat.”
“Apa pula susah nak jawab, bang?”

Ahmad Daud berasa amat berdebar menantikan pertanyaan dari P. Ramlee. Dengan perlahan beliau mendengar P. Ramlee berkata, “La ni kita nak pi rumah kawan-kawan lama. Abang rasa malu juga nak pi rumah depa tu”.

Ahmad Daud bertanya, “Kenapa pula abang nak malu?” sambil merenung wajah P. Ramlee yang kelihatan sayu itu.

Dengan tak semena-mena, P. Ramlee berkata, “La ni abang nak tanya, hang ingat depa lupa aku tak?”

Ahmad Daud sangat terkejut dengan pertanyaan P. Ramlee itu. Beliau sama sekali tidak menyangka bahawa pertanyaan itu keluar dari mulut P. Ramlee sendiri. Beliau kemudiannya dengan tenang menjawab soalan P. Ramlee itu dengan berkata, “Abang, you will be remembered forever, forever and ever..”

Setelah mendengar jawapan daripada Ahmad Daud itu, wajah P. Ramlee kembali ceria. Mereka berdua meneruskan perjalanan ke rumah Aziz Jaafar sambil tersenyum.

Sumber:

1. Dokumentari P. Ramlee (History Channel)
2. P. Ramlee Erti Yang Sakti oleh Ahmad Sarji
3. P. Ramlee The Bright Star by James Harding & Ahmad Sarji
4. P. Ramlee Seniman Agung oleh Ahmad bin Idris (ABI)
5. Mingguan Malaysia, 16 Jun 1990


#100YearChallenge: Paris Peace Conference

“International history junkie” macam aku tak akan lupa semalam hari apa – ulang tahun ke-100 permulaan persidangan Paris Peace Conference pada 18 Januari 1919.

So, apa penting dengan tarikh yang penuh dengan habuk ini?

Ceritanya, Paris Peace Conference diadakan oleh 27 negara pemenang Perang Dunia Pertama (1914-1918) dari 18 Januari 1919 hingga 21 Januari 1920 untuk membentuk “new world order” pasca perang.

Negara-negara pemenang terutamanya UK, Perancis dan US mendominasi persidangan ini. Secara retorik, mereka mahu membentuk sebuah “world order” yang lebih stabil dan adil, dengan memberi hak “self-determination” kepada bangsa-bangsa yang hidup di bawah pemerintahan Empayar Jerman, Austria-Hungary dan Turki Uthmaniyyah yang tewas dalam perang.

Tapi secara realiti, persidangan ini adalah untuk mengabsahkan kawalan negara-negara pemenang ke atas tanah negara-negara pakatan Central Powers (Jerman, Austria-Hungary dan Turki Uthmaniyyah) yang tewas.

Sehingga hari ini, kesannya masih dapat dirasai. Negara-negara di Timur Tengah yang ada pada hari ini: Syria, Iraq, Lubnan, Jordan dan Turki semuanya merupakan hasil persidangan Paris Peace Conference.

Mengambil kesempatan ke atas kekalahan Turki Uthmaniyyah, khilafah terakhir dalam sejarah umat Islam, UK dan Perancis masing-masing membahagikan wilayah Uthmaniyyah dan mewujudkan Syria dan Lubnan di bawah pengaruh Perancis, dan Jordan dan Iraq di bawah pengaruh UK. Ini merupakan sebahagian daripada Perjanjian Sykes-Picot yang dicapai oleh UK dan Perancis pada tahun 1916.

Seterusnya, UK juga menjadi penjaga Palestin dengan mandat yang diberikan oleh Liga Bangsa yang diwujudkan semasa Paris Peace Conference. Selaku penjaga, UK telah membuka Palestin kepada pendatang Yahudi, demi memenuhi janjinya kepada kaum Yahudi yang berbunyi “membantu kaum Yahudi mewujudkan ‘national home’ di Palestin” dalam Deklarasi Balfour 1917.

Asalnya UK cuma nak bagi Yahudi menetap di Palestin, tapi tak lama kemudian Yahudi minta untuk berkongsi Palestin dengan orang Arab, dan last-last Yahudi nak merdeka dari UK dan mendirikan negara sendiri pula. Maka UK cuci tangan pada tahun 1948, dan Israel ditubuhkan.

Kejatuhan Uthmaniyyah dan kelahiran Israel merupakan tragedi yang boleh dielakkan, sekiranya elit Uthmaniyyah ketika itu (yang diketuai oleh Tiga Pasha yang berideologi secular nationalism) tidak gelojoh memihak kepada Jerman, dan orang-orang Arab tidak gelojoh menentang pemerintahan Uthmaniyyah yang mereka anggap korup dan tidak semulia mereka (khalifah Uthmaniyyah berketurunan Turk, bukan Arab).

Pemberontakan Arab terhadap Uthmaniyyah diketuai oleh Sharif Husayn yang keluarganya telah memerintah Hijjaz (termasuk Mekah dan Madinah) sejak tahun 1201. Beliau berketurunan Sayyidina Hasan, berdarah Quraisy, maka beliau diangkat oleh nasionalis Arab untuk menentang kerajaan Uthmaniyyah.

Disebabkan Uthmaniyyah ialah sekutu Jerman, maka ia ialah musuh kepada UK. Musuh kepada musuh ialah kawan, maka UK menghantar Henry McMahon dan T.E. Lawrence untuk membina pakatan dengan Sharif Husayn.

McMahon janji bulan dan bintang, memujuk Sharif Husayn bahawa UK akan menyokong beliau menjadi khalifah sekiranya beliau bantu menjatuhkan Uthmaniyyah. Sharif Husayn berangan-angan beliau akan menjadi khalifah yang memerintah tanah Arab dari Laut Mediterranea hingga Teluk Parsi, mengembalikan kegemilangan bangsa Arab.

Malah pegawai UK bernama Mark Sykes siap tolong mencipta bendera Arab berwarna merah-hitam-hijau-putih untuk membantu menyemarakkan semangat nasionalisme Arab.

Tapi Sharif Husayn tidak sedar, Mark Sykes ini juga yang mempunyai perjanjian rahsia dengan Perancis untuk membahagikan wilayah dari Laut Mediterranea hingga Teluk Parsi yang Sharif Husayn idamkan. Korang rasa UK nak tunai janji dengan Perancis ke dengan Arab?

Habis madu sepah dibuang. Selepas Uthmaniyyah ditewaskan, keluarga Sharif Husayn habuk pun tak dapat di Paris Peace Conference. Malah keluarga Sharif terpaksa meninggalkan Hijjaz selepas ditawan oleh Bani Saud pada tahun 1924 (yang mendirikan negara Arab Saudi sehingga hari ini).

Keluarga Sharif lari ke Jordan dan Iraq yang dikuasai oleh UK. UK kesianlah juga dengan bekas sekutu mereka ini, jadi anak-anak Sharif Husayn, Abdullah ditabalkan sebagai Raja Jordan, dan Faisal ditabalkan sebagai Raja Iraq (cucunya Faisal II digulingkan dalam kudeta tahun 1958 yang menamatkan monarki di Iraq). Tapi bukan “khilafah” yang mereka harapkan daripada kerjasama dengan UK.

Sempadan negara-negara yang dihasilkan oleh Perancis dan UK ini juga bermasalah. Tak tau sengaja ke tak sengaja, penduduk Syiah dan Sunni telah disatukan dalam sebuah negara (Syria, Iraq, Lubnan), membawa kepada konflik yang tak pernah selesai dalam 100 tahun. Sedangkan semasa pemerintahan Uthmaniyyah, mereka dipisahkan di bawah “sanjak” yang berbeza.

Kurd juga dijanjikan sebuah negara, tetapi tidak ditunaikan. Malah mereka dipisahkan oleh sempadan 3 negara: Turki, Iraq dan Syria. Ini menyebabkan mereka sehingga hari ini masih memperjuangkan kemerdekaan melalui senjata dan menjadi ancaman kepada kestabilan Timur Tengah.

Maka tidak hairan, pakar dalam geopolitik dan hubungan antarabangsa semua sepakat melihat Perjanjian Sykes-Picot yang direalisasikan oleh Paris Peace Conference sebagai punca kepada segala masalah di Timur Tengah hari ini. Malah penggarisan semula sempadan negara dilihat sebagai penyelesaian terbaik kepada konflik serantau yang tiada kesudahan.

Inilah “100-year challenge” yang telah ditanggung oleh generasi-generasi yang hidup di Timur Tengah. Dan semuanya bermula pada hari ini, 100 tahun yang lepas. Memahami sejarah ini ialah kunci kepada memahami segala pergolakan yang berlaku di Timur Tengah.


Mongol Yang Menghidupkan Kembali Budaya Parsi Di Iran

Dalam sejarah, mereka dipandang dengan gambaran yang buruk dan menerima konotasi negatif dari sarjana serta masyarakat umum.

Namun para pemerintah Empayar Mongol dan para pewaris Genghis Khan masih mampu menarik perhatian dan minat pelbagai bangsa dari seluruh dunia.

Impak yang mereka tinggalkan kepada dunia hari ini turut membuktikan mereka menikmati hubungan yang membina dan umumnya hubungan itu agak positif dengan sebahagian besar dunia Islam.

Selepas Turki, bangsa Mongol turut membina hubungan yang sinonim dengan Iran, bahkan masyarakat Iran mengalu-alukan kedatangan Hulagu Khan dan tentera Mongol untuk menduduki wilayah barat pada tahun 1254, sejak itulah mereka secara aktif bekerjasama dalam penubuhan negara Ilkhaniyah.

Negara Iran sudah tak wujud lagi setelah dimusnahkan semasa pencerobohan kuasa Arab terhadap wilayah tersebut pada abad ke-7, Iran Besar menjadi pecahan negeri-negeri yang sentiasa saling berperang seperti Azerbaijan, Khorasan, Fars, Iraq al-Arab, Iraq al-Ajam, Sistan, dan Jabal, dan beberapa negeri lain.

Setelah Hulagu menyeberangi Oxus pada sekitar tahun 1254, dia telah menghidupkan kembali idea, budaya, kesenian dan gagasan Iran. Jadi, Mongol Ilkhaniyah pada dasarnya telah menjadi asas kepada sistem yang akan melahirkan negara Iran moden hari ini.

Dari tahun 1220 hingga 1254, Iran berada di dalam situasi anarki, kemudian secara berperingkat mereka mula meneruskan kelangsungan di bawah kawalan longgar noyan-noyan (panglima gabenor) tentera Mongol yang diamanahkan untuk mengawal wilayah barat.

Negara-negara kota Iran ini adalah sebahagian dari wilayah pinggiran Empayar Mongol. Ketika itu rakyat perlu membayar cukai tetapi mereka tak dapat menikmati sebarang kelebihan atau keuntungan yang seharusnya dikecapi hasil dari cukai yang dipungut.

Maka, satu delegasi khas dihantar dari Qazvin untuk menghadiri kurultai yang melangsungkan upacara pertabalan Mongke Khan.

Kunjungan ini dimanfaatkan untuk menyampaikan hasrat masyarakat Iran, mereka memohon khagan Mongol mengirimkan seorang putera berketurunan Genghis dijadikan pemerintah Iran secara langsung bagi menggantikan noyan-noyan sekaligus meninggalkan sistem percukaian yang membebankan.

Ini bermaksud, delegasi tersebut mahu Iran diserap sebagai sebahagian dari wilayah Empayar Mongol secara langsung, agar Iran boleh menerima manfaat dari kesan pertembungan bersama komuniti global dan pasaran global.

Genghis Khan mempelopori sejarah pertembungan besar globalisasi yang pertama di dunia, dan Iran ingin menjadi sebahagian dari pertembungan itu.

Ilkhaniyah boleh dianggap sebagai kelahiran semula ketamadunan Parsi dan menjadikan rumpun-rumpun bangsa Iran sekali lagi bangkit sebagai pemain kuasa politik yang utama di rantau tersebut.

Walau bagaimanapun, kuasa tertinggi dan kelas pemerintah yang akan kekal berkuasa tetap akan terus diungguli oleh keturunan Mongol, ini menjadikan struktur pentadbiran Iran adalah berbilang etnik, dan negaranya adalah berbilang budaya.

Pada tahun 1295, ketika Ilkhan ketujuh, Ghazan Khan menaiki takhta dan mengisytiharkan dirinya memeluk agama Islam, tindakan itu menjadi penanda aras yang mendorong penyatuan orang-orang Turki dan Tajik, steppe dan kota mukim, Iran dan Turan, budaya Parsi, Cina dan Turki, dan penobatan raja untuk semua orang Iran.

Sama ada Ghazan benar-benar memeluk Islam dengan ikhlas mahu pun ia hanya sekadar langkah politik, perisytiharannya untuk menjadi raja Iran yang sah bermakna, dia bersedia memikul tanggungjawab untuk memberikan khidmat kepada seluruh rakyat tanpa mengambil kira perbezaan etnik.

Dan era pemerintahannya disambut sebagai permulaan zaman keemasan Iran, kebangkitan kembali sejarah, budaya dan kesenian Parsi. Ia juga akan menjadi titik kemuncak akhir hubungannya dengan Dinasti Yuan di timur.

Dengan itu, Iran telah menjadi satu-satunya wilayah jajahan yang tidak pernah ditinggalkan oleh orang Mongol, mereka terus kekal berkembang di sana melalui proses asimilasi.

Antara faktor-faktor yang menyebabkan pendudukan Mongol di Iran agak dialu-alukan adalah kerana orang Mongol lah yang telah menghidupkan kembali kebudayaan dan kesenian Parsi yang hampir pupus selepas pencerobohan Arab.

Negeri Ilkhaniyah berkembang melalui tiga tempoh. Tempoh pertama dari tahun 1258 hingga 1282 menyaksikan Iran mula menikmati kestabilan politik, pertumbuhan ekonomi, dan perkembangan budaya yang disokong oleh rasa bebas dari belenggu ekstremis agama.

Sebelum itu Iran dikuasai oleh para agamawan yang autokratik, kekhalifahan ketika itu dianggap terlalu menekan rakyat atas nama agama.

Belenggu ini tidaklah membuat orang Iran membenci Islam, tetapi mereka tidak suka dikawal secara peribadi.

Oleh itu, sistem yang autokratik dihapuskan dengan kebangkitan sekolah-sekolah falsafah tasawwuf. Para guru agama dan ulama-ulama Sufi yang lebih toleransi muncul di seluruh wilayah.

Pada tahun 1282, pemerintahan Ahmad Teguder menyaksikan timbulnya perselisihan pendapat dan kelemahan yang ketara muncul di kalangan bangsawan elit.

Pihak tentera tidak menyokong cara dan pendekatan Ahmad yang hanya memikirkan kepentingan sepihak serta tidak ada pendirian yang jelas tentang hubungan dengan Kesultanan Mamluk Mesir.

Ahmad Teguder semakin menjadi kontroversi berikutan penyingkiran kuasa ibunya, dan hubungan intimnya dengan seorang pengikut Qalandariyah yang penipu, Hasan Mengli.

Walaupun pendahulunya, Arghun Khan telah meninggalkan sebuah negara yang kukuh, garis perseteruan antara golongan tradisionalis dan elit kosmopolitan berketurunan Genghis dan Parsi-Mongol berlanjutan.

Walaupun kemelesetan ekonomi mula timbul sebagai satu ancaman besar bagi Ilkhaniyah akibat tindakan Dinasti Yuan yang memperkenalkan sistem wang kertas, rampasan kuasa yang dilakukan oleh Ghazan Khan pada tahun 1295 berjaya menyelamatkan Ilkhaniyah dari malapetaka.

Ketidakstabilan fasa kedua pada tahun 1282–1295, memberi laluan kepada era yang disebut sebagai Zaman Keemasan setelah Ghazan memeluk Islam dan diisytiharkan sebagai Ilkhan, raja bagi semua orang Iran sama ada Turki atau Tajik, Muslim atau bukan Muslim.

Secara teknikalnya, negeri Ilkhaniyah tidak pernah mengalami fasa kemerosotan. Abu Sa’id, ilkhan terakhir Ilkhaniyah telah mangkat tanpa meninggalkan pewaris takhta, dan kemangkatannya menyaksikan kejatuhan rejim setelah Iran terheret ke lembah kekacauan.

Ghazan layak menerima kredit walaupun peranannnya hanya merampas takhta. Dengan hanya satu rampasan kuasa dari sisi kekacauan politik, ekonomi, dan sosial, mahkota keturunan Hulagu telah diletakkan di atas kepala seorang raja yang kuat.

Arghun jatuh kerana pandangan politiknya yang sempit gagal mengekang budaya nepotisme Sa’d al-Dawlah, tetapi tiga orang ilkhan seterusnya iaitu Ahmad, Gaykhatu, dan Baidu tidak memenuhi syarat, tak ada kelayakan, dan tak memiliki ciri-ciri yang diperlukan untuk menjadi raja.

Ghazan menyahut cabaran dan nekad mengisytiharkan dirinya sebagai pemerintah Iran dan raja kepada semua rakyat tanpa mengira perbezaan kaum. Dia menduduki tampuk pemerintahan ketika ekonomi Ilkhaniyah sedang berada dalam keadaan yang sedang dilanda muflis.

Tidak ada banyak peruntukan yang ada dalam kantung perbendaharaan kerana pada tahun itu (1295), hanya dalam tempoh lapan bulan sahaja, tiga orang raja telah bertukar ganti, dan dua ekspedisi ketenteraan yang besar di penjuru empayar itu telah memakan ‘bayaran deposit’ terlebih dahulu.

Bagi menampung ‘deposit’ kempen ketenteraan ini, pungutan cukai secara besar-besaran telah dilancarkan dan cukai mavashi telah diambil pada kadar 20% di kebanyakan daerah percukaian, terutamanya di Fars.

Dekad-dekad terakhir pemerintahan Ilkhaniyah sering diraikan sebagai Zaman Keemasan, dan semua kredit telah diberikan kepada hasil dari penghijrahan Ghazan kepada agama Islam.

Ini kerana, hanya dengan memeluk Islam sahaja barulah Ghazan boleh menyatukan seluruh Iran sebagai seorang sultan Muslim.

Sebilangan besar penyokongnya menggambarkan dia telah meninggalkan budaya warisan para leluhur Mongolnya, dan memeluk Islam ketika itu turut dianggap sebagai memeluk adat dan kepercayaan umat Islam Parsi.

Pengkritik Ghazan menyimpulkan pengislamannya itu hanyalah sekadar taktik politik untuk mengekalkan kuasa, amal ibadat serta kepercayaannya adalah munafik.

Mereka menganggap Ghazan menggunakan Islam untuk melakukan tipu muslihat bagi menjerat Noyan Nowruz, yang kemudian akan dibunuh.

Kedua-dua pandangan terhadap Ghazan ini gagal mengungkap sebarang hakikat sebenar di sebalik takhta yang diduduki dan perkembangan era pemerintahan Ghazan serta apakah kepentingannya dalam fasa terakhir Ilkhaniyah ini.

Ghazan Khan mengisytiharkan dirinya sebagai sultan Ilkhaniyah, raja negara Iran yang bersatu, raja bangsa Tajik dan Turki, raja kesemua rakyat sama ada Muslim, Buddha, Kristian, atau Tengri.

Ghazan amat memahami betapa pentingnya keperluan untuk menamatkan konflik yang hampir menghancurkan perpaduan dan merosakkan kestabilan negara dalam masa sesegera yang mungkin.

Ilkhaniyah telah mengembalikan era kegemilangan sejarah imperialisme Iran dan membantu menjamin masa depan dan keselamatan bagi kelas pemerintah yang berketurunan Mongol di Iran.

Ghazan menyedari, tanpa identiti kebangsaan yang sama dan tanpa cita-cita nasional, krisis Iran yang sedang bertukar menjadi negara anarki yang bermula pada era pemerintahan Ahmad dan mencapai kemuncak yang kacau-bilau ketika kuasa Gaykhatu runtuh, pasti akan menjadi kenyataan.

Rashid al-Din dalam catatannya menyebut, ucapan, pemikiran, hasrat, dan pembaharuan Ghazan melahirkan kembali sebuah sistem imperial Shahanshah Parsi yang memimpin Iran ke era baru.

Ghazan adalah seorang raja yang menduduki takhta milik bangsa Iran, memakai mahkota kuasa Islam, dan menyarung pedang Genghis Khan. Gelaran kebesaran Ghazan sahaja sudah cukup mencerminkan bangsanya :

Padishah Alamiah, Shahanshah Bumi dan Waktu, Raja Yang Berdaulat Di Atas Semua Raja-raja Iran dan Turan, Bayangan Rahmat Tuhan yang Berlimpah, Lambang Keislaman dan Keimanan yang Terzahir, Jamshid, Penegak Keadilan, Pelaksana Adat Dan Hukum Pemerintahan Dunia, Panji Kedaulatan Tertinggi, Penghampar Permaidani Keadilan, Lautan Pengasih Yang Meluap, Raja Di Segala Alam Raja-raja, Pewaris Genghis, Bayangan Tuhan, Pembela Agama Allah Hingga Berakhirnya Usia Dan Masa Bumi.

Bersempena penerimaannya kepada agama Islam, Ghazan menukar (menambah?) nama pertamanya dengan nama Mahmud. Pada waktu ini, ajaran dan cara hidup Islam mula menjadi popular di setiap wilayah-wilayah Mongol.

Ghazan menunjukkan toleransi tinggi terhadap pelbagai agama yang mendorong budaya Mongol kuno yang asli untuk berkembang dan beradaptasi dengan kaum Syiah, menghormati kepercayaan rakyatnya yang bervariasi dari Georgia dan Armenia.

Ketika Ghazan mengetahui ada beberapa sami Buddha berpura-pura masuk Islam kerana takut kuil-kuil mereka dimusnahkan seperti sebelumnya, dia mengizinkan sesiapa yang ingin kembali ke Tibet, Kashmir atau India di mana mereka boleh mengamalkan kepercayaan dengan bebas dan hidup bersama Buddha yang lain.

Beliau juga meletakkan kerajaan Ilkhaniyah pada kedudukan yang lebih kukuh dengan memperbaharui sistem fiskal, melaburkan sumber yang lebih besar dalam pertanian, memulakan sistem mata wang baharu, dan mengurangkan cukai.

Ghazan meninggalkan cara hidup nomad dan membina ibu kota tetap di Tabriz yang dibangunkan pembinaan istana, masjid, madrasah Sufi, makam besar untuk dirinya dan rumah mandi serta karavanseray untuk pedagang pengembara jadikan persinggahan.

Tabriz berkembang pesat dan menjadi pusat perdagangan antarabangsa dan pusat kebudayaan yang penting.

Rang undang-undang Mongol yang bernama ‘Yassa’ tetap wujud dan para dukun-dukun Mongol tetap berpengaruh secara politik di sepanjang pemerintahan Ghazan dan adiknya serta penggantinya Oljeitu, tetapi tradisi Mongol kuno akhirnya merosot setelah kematian Oljeitu.

Pergolakan beragama di Ilkhaniyah semasa pemerintahan Ghazan dimulakan dengan provokasi hasutan oleh Nawruz. Ghazan menyelesaikan isu ini dengan mengeluarkan perintah mengecualikan orang Kristian dari membayar jizyah dan menubuhkan semula Patriark Kristian Mar Yaballaha III pada tahun 1296.

Di bawah pengawasan Rashid al-Din, asas ideologi Ilkhaniyah beralih daripada imej unggul keturunan Genghis Khan ke arah peranan ilkhan-ilkhan sebagai raja pelindung agama Islam. Namun, hubungan diplomatik dan pertukaran budaya dan ekonomi dengan Dinasti Yuan di China terus erat.

Pada awal abad ke-14, pembaharuan hubungan mesra di antara para pemimpin empat kekhanan Mongol telah membuka laluan yang selamat untuk para kabilah pedagang dan pengembara merentasi Jalan Sutera.

Walaupun Ilkhaniyah menjadi negeri Islam, ia tidak mengasingkan saudara serumpun Mongol yang lain, tetapi ia juga tidak pernah menamatkan permusuhan Ilkhaniyah dengan Kesultanan Mamluk.

Rashid al-Din menyucikan imej Ghazan dengan teliti sebagai pemerintah, membentuk ideologi kedaulatan baharu yang menggambarkan Ghazan sebagai seorang Muslim yang warak, seorang ahli falsafah-raja Parsi, dan kelahiran semula Alexander the Great.

Ghazan tidak lagi menyebut dirinya sebagai Ilkhan, gelaran yang melambangkan status subordinasi kepada Dinasti Yuan di China. Dia sebaliknya memakai gelaran diraja Turki dan Parsi, iaitu Sultan dan Shah.

Rashid al-Din mengetuai para penulis diraja di istana dalam usaha menyusun karya Jami’ al-tawarikh, sejarah yang memuliakan raja-raja Mongol sebagai penerus kesinambungan legasi raja Parsi dan khalifah Abbasiyah. Karya itu dianggap sebagai “sejarah dunia yang pertama”.

Para ilkhan menjadi penaung seni dan penulisan.  Rashid al-Din menyebut,

“Syukurlah kerana pada zaman yang aman ini, seluruh pelusuk bumi berada di bawah pemerintahan kami dan keluarga Genghis Khan yang terkenal, ahli falsafah, ahli astronomi, cendekiawan, dan ahli sejarah semua agama dan negara— Khitan dan Manchu, India dan Kashmir, Tibet, Uighur, dan bangsa-bangsa Turki, Arab, dan Frank dan yang lain—berkumpul beramai-ramai di kuasa kami yang berdaulat.”

Ilkhaniyah turut membantu membuka jalan kepada kebangkitan dinasti Safawiyah, dan akhirnya menjadi negara Iran moden.

Penaklukan Hulagu juga telah membawa pengaruh China ke dalam Iran. Di bawah Ilkhaniyah juga sejarawan Iran beralih daripada menulis dalam bahasa Arab untuk menulis dalam bahasa Parsi.

Lukisan, manuskrip, sutera, hiasan, seni bina, hasil logam, dan  seramik semuanya mencerminkan kesan idea dan motif estetik baharu, dengan menonjolkan pengaruh China.

Penerbitan kitab-kitab al-Quran edisi prolifik yang mewah, hiasan masjid, kuil dan makam juga membuktikan pengaruh besar seni keagamaan yang dipromosikan oleh Ilkhan-ilkhan Muslim.

Walau bagaimanapun, pembaharuan yang dimulakan Ghazan gagal memastikan kestabilan jangka panjang untuk Ilkhaniyah.

Cubaan pembentukan semula Ilkhaniyah sebagai kuasa monarki berdasarkan tradisi kekhalifahan Islam mendapat tentangan kuat di kalangan pemimpin Mongol yang sudah selesa dengan sistem kesukuan merdeka dan kedaulatan bersama.

Pemerintahan anak saudara Ghazan, Abu Said telah dilanda konflik kesukuan yang melemahkan kepimpinan Ilkhaniyah dan mengorbankan nyawa Rashid al-Din.

Selepas Abu Said mangkat tanpa ada pewaris sah pada tahun 1335, kuasa Ilkhaniyah semakin runtuh hingga berpecah menjadi kuasa-kuasa kesukuan.

Gelaran Ilkhan pernah muncul semula di kalangan suku nomad Qashqai di Iran Selatan pada abad ke-19. Jan Mohammad Khan mula menggunakannya dari tahun 1818-19 dan diteruskan oleh semua pemimpin Qashqai kemudiannya.

Ilkhan terakhir ialah Nasir Khan, yang dibuang negeri pada tahun 1954 kerana sokongannya terhadap Mossadeq. Apabila dia kembali semasa Revolusi Islam pada tahun 1979, dia gagal mendapatkan semula jawatan lamanya dan meninggal dunia pada tahun 1984 sebagai Ilkhan terakhir suku Qashqai.


Ikan Coelacanth Yang Hidup Sejak 100 Juta Tahun Lalu Memiliki Hayat Sehingga 100 Tahun!

Sebut saja ikan coelacanth atau ikan selakant, ramai tahu ia wujud sejak era dinosaur dan disangka pupus bersama mereka sejak berjuta-juta tahun lalu. Tetapi ia ditemui semula oleh nelayan sekitar tahun 1930-an dan sejak itu mengundang rasa ingin tahu dalam kalangan saintis. Baru-baru ini, satu kajian Perancis mendedahkan ikan selakant berupaya hidup selama 100 tahun.

Ikan nokturnal yang boleh membesar mencecah saiz manusia ini turut mencapai kematangan seksual yang lewat. Ikan betina hanya mencapai kematangan seksual sekitar usia 50-an manakala ikan jantan pula mencapai perkara sama antara 40 hingga 69 tahun. Disebabkan inilah, para saintis percaya ia mengalami kadar tumbesaran yang perlahan dan mempunyai usia yang panjang.

Disebabkan ia sukar ditemui, komuniti saintifik menggelar ikan selakant ini sebagai spesies teran.ca.m. Sebarang kajian hanya boleh dibuat sekiranya ikan selakant ini ditangkap atau sudah ma.ti. Sebelum ini, para saintis menyangka ia hanya mempunyai hayat sekitar 100 tahun. Tetapi semua itu berubah apabila saintis-saintis Perancis menggunakan teknik pengukuran umur ikan komersial pada ikan berkenaan.

Sebelum ini, usia ikan dikira dengan mengira garisan-garisan besar pada sisik ikan selakant yang spesifik. Kiraan sebegini sama seperti mengira gelang sebagai pengukur usia pokok. Tetapi pada ikan selakant, saintis menemui garisan-garisan yang lebih kecil yang hanya boleh dilihat menerusi lampu khas.

Menurut penulis kajian Bruno Ernande, terdapat lima garisan kecil bagi setiap satu garisan besar yang ditemui. Ini dilihat sepadan dengan usia spesimen ikan yang dikaji mereka iaitu 84 tahun. Menerusi teknik sama, mereka mendapati embrio ikan selakant yang dikaji berusia lima tahun.  Ini mendorong saintis-saintis membuat kesimpulan ikan selakant bertelur selama lima tahun, satu tempoh yang dianggap aneh bagi mana-mana spesies ikan atau haiwan.

Walaupun tidak mempunyai kaitan genetik dan perbezaan dari segi evolusi, ikan selakant mempunyai usia panjang sama dengan penghuni dasar laut lain seperti ikan jerung dan ikan pari. Terdapat dua jenis ikan selakant yang wujud iaitu jenis yang tinggal di perairan berhampiran Kepulauan Comoros, Afrika dengan satu jenis lagi wujud di perairan Sulawesi, Indonesia. Disebabkan statusnya sebagai spesies teran.c.am, ikan selakant dilindungi di bawah Akta Spesies Teran.c.am Amerika Syarikat.

RUJUKAN:

Tonkin, Sam. (2021). Mysterious ‘living fossil’ coelacanth fish that outlived the dinosaurs can survive for 100 YEARS – and females are pregnant for half a DECADE, study finds.